Tidur lepas bersenam lewat malam menyebabkan sakit jantung?

Minggu lepas viral satu post yang mengatakan mereka yang terus tidur lepas bersenam lewat malam boleh menyebabkan serangan sakit jantung

Di dalam post tersebut menerangkan beberapa perkara iaitu:1) Badan memerlukan 3 jam untuk jadi normal semula sebelum tidur2) Ramai yang mati sebab serangan sakit jantung(heart attack) kerana tidur terus selepas bersenam3) Berlaku campuran oksigen dan karbon dioksida dalam darah menyebabkan individu tersebut lemas dan terkena serangan sakit jantung.

Disini kami ingin kupas satu persatu.

1) Badan memerlukan 3 jam untuk jadi normal semula sebelum tidur?

Saya akan menceritakan berkenaan fisiologi tubuh terdahulu untuk memahami perkara ini. Apabila kita bersenam, badan kita akan memasuki satu mode yang dinamakan sebagai ‘fight and flight’ mode. Di mana dalam mode ini satu sistem saraf akan menjadi dominan dan sistem saraf itu dipanggil sebagai saraf sympathetic.

Apabila saraf sympathetic aktif, ia akan menyebabkan degupan jantung berdenyut secara laju, saluran darah di otot mengembang dan pemikiran menjadi lebih fokus. Ini untuk menyediakan badan dalam menghadapi senaman yang akan dilakukan kerana otot memerlukan oksigen yang lebih pada ketika itu.

Ketika selesai bersenam, saraf sympathetic selalunya masih aktif. Bermaksud denyutan jantung masih laju , saluran darah di otot masih mengembang dan semua kesan saraf sympathetic masih wujud.

Kajian pada 2011 yang dijalankan oleh Myllymäki et al menunjukkan bahawa lebih kurang 3 jam diperlukan untuk sistem saraf sympathetic seseorang itu kembali normal. Jadi apa yang dinyatakan dalam artikel yang diperbincangkan ada sebahagiannya benar.

Tetapi keputusan yang lebih penting untuk kita lihat dalam kajian ini adalah berkenaan dengan kualiti tidur dan juga ‘heart rate variability’ (Kadar denyutan nadi yang berubah-ubah).

Contoh kesan saraf sympathetic apabila ia aktif

2) Ramai yang mati sebab tidur terus lepas bersenam kerana mengalami serangan sakit jantung?

Pada point yang kedua ini, saya ingin menerangkan sedikit sebanyak berkenaan dengan ‘heart rate variability'(Kadar denyutan nadi yang berubah). ‘Heart rate variability'(HRV) adalah salah satu fenomena fisiologi dimana ia menunjukkan bahawa masa diantara denyutan nadi boleh berubah-ubah.

Para saintis telah menunjukkan kebanyakkan pesakit yang mempunyai serangan sakit jantung mempunyai bacaan HRV yang rendah. Bukan setakat itu, bacaan HRV yang rendah juga dikaitkan dengan pelbagai penyakit kronik yang lain seperti masalah saraf di dalam diabetes.

Kita berbalik semula dengan perbincangan di atas berkenaan tidur terus lepas bersenam, daripada kajian yang sama Myllymäki T et al(2011) menunjukkan bahawa walaupun kadar denyutan nadi masih tinggi ketika peserta kajian tidur selepas bersenam, tetapi bacaan HRV untuk keseluruhan waktu tidur menunjukkan tiada sebarang perubahan. Bermaksud bacaan HRV masih pada julat yang normal. DAN KAJIAN INI DILAKUKAN PADA WAKTU LEWAT MALAM

Oleh itu, secara kesimpulannya, daripada kajian tersebut boleh kita katakan bahawa tidur selepas bersenam belum lagi terbukti menyebabkan kesan buruk seperti terkena serangan sakit jantung. (Disebabkan bacaan HRV yang masih normal)

3) Berlakunya percampuran gas oksigen dan karbon dioksida yang menyebabkan lemas dan sakit jantung?

Perlu diketahui bahawa darah kita memang bercampur oksigen dan karbon dioksida. Tetapi peratusan kepekatannya berbeza-beza bergantung kepada jenis saluran darah. Jika saluran darah arteri iaitu darah yang dibawa daripada jantung ke organ dan tisu lain, kandungannya tinggi dengan oksigen dan rendah karbon dioksida. Manakala, di vena pula, kandungan oksigen rendah berbanding dengan kandungan karbon dioksida. Ini kerana ia membawa darah daripada tisu dan organ balik semula ke jantung.

Hanya mereka yang mempunyai masalah jantung berlubang sahaja akan mempunyai kandungan oksigen dan karbon dioksida yang sama dalam darah(dalam arteri). Ini kerana darah yang tinggi oksigen di bahagian kiri jantung akan bercampur dengan darah yang kurang oksigen di bahagian kanan jantung disebabkan lubang dibahagian dinding tengah  jantung.

Selepas bersenam badan memerlukan lebih kurang 3 jam untuk denyutan nadinya kembali ke aras yang normal. Tetapi daripada segi kualiti tidur dan ‘heart rate variability'(HRV) mereka yang tidur lepas bersenam waktu malam adalah masih sama. Ia memberi kesimpulan pada kita bahawa tidur lepas bersenam belum terbukti menyebabkan serangan sakit jantung ataupun perkara lain yang merbahaya.

Kami bukanlah menyarankan untuk terus tidur selepas bersenam. Cukuplah tujuan kami untuk beritahu bahawa tidur selepas bersenam waktu malam belum lagi terbukti menyebabkan kesan sampingan

Rujukan:1. Myllymäki T, Kyröläinen H, Savolainen K, Hokka L, Jakonen R, Juuti T, Martinmäki K, Kaartinen J, Kinnunen ML, Rusko H: Effects of vigorous late-night exercise on sleep quality and cardiac autonomic activity. J Sleep Res. 2011 Mar;20(1 Pt 2):146-53.


Siri Penyakit Vaksin – Pertussis/Batuk Kokol (Bahagian 1)

Pernah tak anda batuk dan rasa gatal tekak geram sangat sampai rasa nak ambil berus dan gosok tekak tu kalau boleh? Sebab dia punya sakit dan gatal tersebut amatlah merimaskan. Membuatkan anda batuk tidak berhenti. Setiap 10 saat anda batuk. 6 kali seminit.

Kadang bila bercakap batuk. Tengah makan nasi tersembur sebab batuk. Tidur sentiasa terjaga sebab asyik batuk. Nak buat kerja pun jadi mengah sebab asyik batuk. Setiap 5 saat anda batuk. 12 kali seminit.

Sekarang cuba bayangkan pula, anda batuk sebanyak 30 kali dalam seminit(setiap 2 saat). Bersambung sambung. Nak bernafas pun tak sempat. Kena curi-curi peluang antara batuk berlanjutan tersebut untuk bernafas. Bila anda cuba buat pula, terdapat bunyi yang pelik menemani.

Sebabnya dengan cepat anda mencuri peluang untuk bernafas yang menghasilkan bunyi tersebut. Kerana tindakbalas dan ruang udara yang terbatas. Lepas tu sambung batuk lagi. Curi nafas lagi. Batuk lagi. Curi nafas lagi. Secara berterusan kitaran tersebut. Sekarang cuba bayangkan ianya berlarutan.

Sebab pada kurun ke 15, seorang ahli perubatan Parsi bernama Bahaodowle Razi(bukan Al Razi itu orang lain) yang merupakan orang pertama yang mengkaji tentang penyakit yang buat orang batuk dan terpaksa curi nafas ni.

Beliau telah mendapati berlaku beberapa kelompok pesakit dimana mereka mempunyai masalah pernafasan sedemikian tetapi jangkitan tersebut jauh lebih laju berjangkit daripada tuberculosis, batuk lagi ganas daripada mereka yang kena diphtheria, demam tak tentu hala macam mereka yang kena demam campak dan ada tanda penat bernafas seperti mereka yang dijangkiti polio. Sebab semua penyakit tersebut bermaharajalela secara berleluasa tanpa batasan pada zaman itu.

Tetapi penyakit yang brader ni jumpa, kaji, kumpul kes dan lihat pesakit yang kena adalah berbeza dengan penyakit-penyakit tersebut walaupun terdapat persamaan antara mereka. Yang benar-benar MEMBEZAKAN? Penyakit misteri ini JAUH LEBIH DAHSYAT sekiranya menjangkiti KANAK-KANAK. Terutamanya yang dibawah umur 6 bulan.

Sekarang bayangkan pula seorang kanak-kanak berumur 3 bulan batuk 45 kali dalam seminit. Agak-agak boleh bernafas ke? Sudah pasti jadi kebiruan tubuh badan kecil itu.

Secara fisiologi yang normal, seorang kanak-kanak berumur 3 bulan bernafas sebanyak 30-40 kali dalam seminit dan nadi mereka(jantung mengepam darah ke seluruh badan) sebanyak 120 kali seminit. Sila perati anak anda ketika umur tersebut dan bandingkan dengan anda yang sudah dewasa. Berbeza. Sebab semua tu normal ketika umur tersebut. Itu rate(kadar) yang normal. Untuk anda yang normal ketika relax menontot rancangan Clever Girl Malaysia adalah lebih rendah kadarnya.

Sebab apa? Sebab organ si kecil tersebut berbanding surface area(luas permukaan) rationya berbeza dengan orang dewasa. Organ seperti paru-paru dan jantung mereka perlu berkerja lebih keras berbanding golongan dewasa.

Sekarang cuba bayangkan sekali lagi, dah la kena berkerja lebih keras, bila sesuatu mengganggu proses tersebut apa yang akan jadi? Bila bernafas TERLALU BANYAK atau TERLALU SEDIKIT. Ataupun batuk berterusan sampai LANGSUNG TIADA PELUANG UNTUK BERNAFAS. Senyap je.

Penyakit itulah merupakan jangkitan pertussis/batuk kokol/whooping cough(the W is silent).

Pada bahagian seterusnya InsyaAllah kami huraikan lagi pertussis ni apa, kampung dia asal mana, macam mana rupa dia. Sebab sekali anda lihat, memang takkan dapat lupakan.

Sila lihat video kanak-kanak berusia 3 bulan ini kalau masih ragu-ragu.

Marconi GP, Ross LA, Nager AL. An upsurge in pertussis: epidemiology and trends. Pediatr Emerg Care. 2012 Mar. 28(3):215-9Walsh PF, Kimmel L, Feola M, Tran T, Lim C, De Salvia L, et al. Prevalence of Bordetella pertussis and Bordetella parapertussis in infants presenting to the emergency department with bronchiolitis. J Emerg Med. 2011 Mar. 40(3):256-61Skoff TH, Kenyon C, Cocoros N, Liko J, Miller L, Kudish K, et al. Sources of Infant Pertussis Infection in the United States. Pediatrics. 2015 Sep 7.Liu BC, McIntyre P, Kaldor JM, Quinn H, Ridda I, Banks E. Pertussis in older adults: prospective study of risk factors and morbidity. Clin Infect Dis. 2012 Jul 26Winter K, Harriman K, Zipprich J, Schechter R, Talarico J, Watt J, et al. California Pertussis Epidemic, 2010. J Pediatr. 2012 Jul 20Centers for Disease Control. Pertussis. In: Atkinson W, Wolfe S, Hamborsky. J. Epidemiology and Prevention of Vaccine-Preventable Diseases. 12th ed. Washington DC: Public Health Foundation; 2012:215-231


Penggunaan buaian merbahaya?


Kulub kemaluan lelaki memudahkan jangkitan HIV?

Kulub kemaluan lelaki meningkatkan risiko jangkitan HIV

Dalam kajian terbaru yang dijalankan oleh pengkaji di George Washington University mendapati bakteria yang hidup di bawah kulub kemaluan lelaki meninggikan lagi risiko seseorang itu untuk dijangkiti virus HIV. Kajian yang telah diterbitkan dalam journal mBio itu telah menemukan bahawa bakteria anaerob yang tinggal dibawah kulub seseorang lelaki yang tidak berkhatan mempunyai risiko yang lebih tinggi untuk dijangkiti virus tersebut.

Wahai kaum lelaki semua. Ini adalah perkara yang janggal. Tetapi jika anda ingin mengelakkan jangkitan HIV, anda wajib selalu membasuh.. Umm. Segan lah nak cakap

Pengkaji telah menemukan bahawa peningkatan 10 kali ganda pada beberapa jenis bakteria anaerob yang hidup dibawah kulub mampu meningkatkan risiko untuk dijangkiti virus HIV sebanyak 63%.

***Bakteria anaerob merupakan bakteria yang tidak memerlukan gas oksigen untuk hidup. Malah mereka mungkin mati jika adanya oksigen.

Ini adalah kajian yang pertama menunjukkan bakteria bawah kulub menjadi salah satu faktor risiko yang menyebabkan jangkitan HIV.

” Kajian ini adalah yang pertama yang menunjukkan koloni bakteria dibawah kulub menjadi salah satu faktor jangkitan HIV dalam lelaki,” Kata Cindy Liu yang merupakan ketua kajian tersebut, di dalam satu sidang media.

Dalam kajian selama dua tahun itu, sampel daripada bawah kulub diambil daripada lelaki yang tidak berkhatan di Rakai, Uganda. 46 daripada mereka dijangkiti virus HIV dan 136 yang lain tidak dijangkiti. Pengkaji telah menemukan 4 jenis bakteria anaerob iaitu Prevotella, Dialister, Finegoldia dan Peptonihilus yang menyebabkan 10 kali ganda risiko untuk menyebabkan jangkitan HIV.

Jangkitan bakteria anaerob menyebabkan penghasilan faktor imun di kawasan kemaluan lelaki. Peningkatan bilangan bakteria anaerob dikawasan tersebut menyebabkan ia menghasilkan lagi banyak faktor imun yang dipanggil sebagai ‘cytokine’. Dan cytokine ini akan memanggil lebih banyak sel darah putih.

Di dalam jangkitan HIV, virus tersebut pada mulanya akan menjangkiti sel darah putih terdahulu. Dalam sel darah putih ia akan menguasai dan menghasilkan lebih banyak virus. Virus yang banyak akan menyebabkan sel darah putih mati dan dilepaskan di dalam saluran darah. Selepas itu, ia akan menjangkiti sel darah putih yang lain. Kitaran ini akan berterusan sehingga mana sel darah putih berkurangan dan menyebabkan sistem imun badan terganggu.

“Sel darah putih merupakan pintu yang terbuka bagi jangkitan HIV,” Kata Lance Price, yang merupakan salah seorang pengkaji dalam kajian tersebut. “Kajian kami mendapati beberapa jenis bakteria menghasilkan faktor imun yang menarik sel darah putih ke bahagian kemaluan yang menyebabkan mereka lebih senang dijangkiti virus HIV”

Walaupun cara jangkitan tersebut belum benar-benar dikenalpasti prosesnya, tetapi pengkaji berharap mungkin dengan mengurangkan bakteria tersebut secara spesifik, ia mungkin mengurangkan risiko untuk dijangkiti HIV.

Rujukan:1. http://publichealth.gwu.edu/content/study-points-penile-microbiome-risk-factor-hiv-men2. Liu CM, Prodger JL, Tobian AAR, Abraham AG, Kigozi G, Hungate BA, Aziz M, Nalugoda F, Sariya S, Serwadda D, Kaul R, Gray RH, Price LB. 2017. Penile anaerobic dysbiosis as a risk factor for HIV infection. mBio 8:e00996-17. https://doi.org/10.1128/mBio.00996-173. http://www.iflscience.com/health-and-medicine/bacteria-may-increase-risk-of-hiv/


Pengenalan kepada Kejuruteraan Genetik

Mungkin apabila disebut dengan terma ‘Jurutera’, terma kejuruteraan kimia, mekanikal, teknikal, awam dan petroleum merupakan antara cabang-cabang kejuruteraan yang selalu kita dengar. Kali ini, kami akan berkongsi pengenalan ringkas kepada satu cabang bidang kejuruteraan yang tidak kurang pentingnya (dan juga sangat kontroversi) iaitu kejuruteraan genetik (genetic engineering).

Pastinya apabila mendengar terma “kejuruteraan genetik”, mesti akan dikaitkan dengan Organisma Terubah suai Genetik (Genetically Modified Organism, GMO) dan Makanan Terubah suai Genetik (Genetically Modified Food, GMF). GMO dan GMF merupakan produk daripada kejuruteraan genetik. GMO dan GMF telah dikupas di pautan ini (link). Di samping itu, bayi tabung uji atau persenyawaan in vitro (In Vitro Fertilization), pengklonan, organisma transgenik dan kimera (chimera) merupakan antara hasil daripada perkembangan teknologi kejuruteraan genetik ini. Kejuruteraan genetik merupakan tunjang kepada bidang bioteknologi yang selalunya meliputi tiga fokus utama iaitu kajian bioperubatan, pertanian dan industri, malah turut diaplikasi dalam pelbagai bidang seperti diagnosis perubatan dan siasatan forensik

Asas kejuruteraan genetik semestinya biologi, atau lebih khusus lagi iaitu biologi molekular. Sebelum mengupas lebih lanjut tentang kejuruteraan genetik, moleklah kita berkenalan dahulu dengan biologi molekular.

Apakah itu biologi molekular?

Biologi molekular adalah adalah cabang dari ilmu biologi yang mengkaji komposisi, struktur dan interaksi molekul-molekul bagi pelaksanaan proses-proses biologi yang penting untuk fungsi dan penyelenggaran sel. Terdapat empat kumpulan molekul makro iaitu asid nukleik (nucleic acids), lipid, karbohidrat dan protin. Molekul-molekul makro ini juga merupakan bahan kimia organik yang terhasil daripada interaksi karbon sebagai atom utama dengan atom-atom lain seperti oksigen, nitrogen dan/atau fosforus.

Ilustrasi empat molekul makro utama, asid nuclei, karbohidrat, lipid dan protin. (Sumber: http://grhsbiology.weebly.com/calendar1.html)

Pengetahuan asas biologi molekular melibatkan sel (Cell, bukan Cell dalam Dragonball Z tu ye). Sel merupakan asas kepada organisasi sistem biologi. Penstrukturan dan pelaksanaan fungsi sel sangat dikawal rapi melalui ekspresi protin, asid nukleik dan molekul-molekul kimia yang sangat terperinci untuk mengawal atur pelbagai reaksi dalam sel. Maklumat kawalan atur ini dibawa oleh bahan genetik yang terkandung dalam rantaian Asid Deoksiribonukleik (Dioxyriboucleic Acid, DNA). DNA terdiri daripada 2 rantaian polinukleotida yang bergelung untuk menghasilkan bentuk dwi-heliks. Rantaian DNA terdiri daripada monomer nuckleotida yang mengandungi empat jenis bes nitrogen (nitrogen base) iaitu Adenina (A), Tiamina (T), Sitosina (C) dan Guanina (G).

Rantaian DNA yang panjang (panjang DNA manusia dalam satu sel ialah 2 meter) menjadi padat setelah diikat oleh protein histon dan menjadi struktur kromosom (chromosome). Satu set kromosom terdiri daripada dua kromosom. Satu kromosom daripada induk jantan (paternal) dan satu lagi daripada induk betina (maternal). Manusia mempunyai 23 pasang kromosom iaitu 22 pasang autosom dan sepasang kromosom seks (genosom XX atau XY).

DNA mengandungi gen (gene) iaitu unit asas pewarisan sifat yang terdiri daripada susunan monomer nukleotida pada DNA yang membentuk kod genetik. Jemaah gen dalam organisma dikenali sebagai genom (genome).

Struktur gen, DNA dan kromosom dalam sel eukaryot

Pengaktifan sesuatu (atau lebih) gen membawa kepada penghasilan sesuatu (atau lebih) protin bagi melaksanakan sesuatu atau multi fungsi dan proses dalam sel. Hubungan ini dinyatakan sebagai Central Dogma of Molecular Biology. Secara ringkasnya, struktur dwi-heliks DNA dihasilkan melalui proses replikasi (replication). Jujukan gen daripada DNA disalin (transcription) kepada bentuk Asid Ribonukleik (Ribonucleic acid, RNA), kemudian diterjemah (translation) kepada polipeptida dan menghasilkan protein. Protein ini akan menjalankan fungsi-fungsi dan penyelenggaraan sel.

Central Dogma of Molecular Biology yang menjadi teras dalam kajian biologi molekular

Jadi, apakah kaitan biologi molekular dan kejuruteraan genetik?

Kejuruteraan genetik melibatkan eksperimen yang menggerakkan atau memindahkan gen dari satu organisma kepada organisma lain dengan menggunakan Central Dogma sebagai teras dalam memahami kesan daripada manipulasi genetik.

Teknologi DNA rekombinan (Recombinant DNA technology) merupakan eksperimen asas kejuruteraan genetik melibatkan penghasilan organisma yang membawa maklumat genetik daripada organisma lain dalam komposisi DNA mereka. Terdapat beberapa peringkat dalam proses teknologi DNA rekombinan. Di sini, saya mengambil contoh penghasilan insulin manusia melalui bakteria.

Pertama, susunan DNA yang merujuk kepada gen insulin dikenalpasti terlebih dahulu. Susunan tersebut boleh disemak di pangkalan data seperti NCBI (https://www.ncbi.nlm.nih.gov/). Kemudian, susunan DNA bagi gen insulin tersebut diambil keluar daripada kromosom dan diasingkan daripada genom melalui pemotongan menggunakan enzim restriksi (restriction enzyme). Enzim ini membaca susunan DNA yang spesifik,

Bakteria mempunyai struktur DNA yang dikenali sebagai ‘plasmid’. Bakteria yang selalu digunakan dalam penghasilan DNA rekombinan ialah Escherichia coli (E. coli). Plasmid DNA berfungsi sebagai ‘vektor’ atau kenderaan yang akan membawa genetik asing ke dalam genom bakteria. Plasmid bakteria diambil keluar daripada kromosom bakteria dan dipotong pada lokasi yang spesifik menggunakan enzim restriksi yang sama yang digunakan terhadap susunan DNA bagi gen insulin manusia. Fragmen DNA yang membawa gen insulin kemudian dimasukkan ke dalam plasmid bakteria yang telah dipotong menggunakan enzim DNA ligase, menghasilkan DNA rekombinan. Sekarang, plasmid DNA bakteria terdiri daripada campuran DNA-nya  dan fragmen DNA daripada insulin manusia.

Plasmid mengandungi DNA rekombinan dipindahkan semula ke dalam bakteria perumah (host) yang bersesusaian melalui teknik transformasi. Saringan genetik seperti saringan kekebalan antibiotic (antibiotic resistance screening) atau koloni biru-putih (blue-white colonies screening) akan dibuat untuk memastikan hanya bakteria yang mempunyai plasmid DNA rekombinan akan diklon. Proses pengklonan gen insulin manusia berlaku apabila bakteria yang mepunyai plasmid DNA rekombinan tersebut membiak dan fragmen gen insulin tersebut disalin kepada skala yang lebih besar bergantung kepada tujuan eksperimen. Melalui teknik ekstrasi protin, enzim insulin dapat diekstrak keluar daripada bakteria dan digunakan untuk kajian seterusnya.

Penghasilan protein insulin melalui teknologi DNA rekombinan. (Sumber: http://www.bbc.co.uk/education/guides/zx6g87h/revision/2)

Kini teknologi kejuruteraan genetik sudah semakin jauh ke hadapan dan tidak setakat kepada penghasilan DNA rekombinan sahaja. Daripada ubah suai genetik kepada manipulasi dan suntingan genomik organisma (genomic manipulation and editing), biologi sintetik (synthetic biology), epigenetik, bioinformatik dan integrasi dengan big data dan model matematik, serta yang terkini analisis sel tunggal (single-cell analysis) dan biologi sistem (systems biology). Sebagai saintis, semestinya perkembangan kejuruteraan genetik dilihat sebagai peluang untuk lebih memahami dan merungkai misteri organisma dan kehidupan, di samping menggunakan teknologi tersebut untuk kesejahteraan sejagat dari segi kesihatan, kelangsungan sumber dan kualiti hidup. Namun begitu, ia semestinya tidak terlepas daripada isu agama, falsafah, undang-undang, moral dan etika.

Diharapkan artikel ini dapat memberi gambaran ringkas dan juga sedikit ulang kaji mengenai kejuruteraan genetik sebelum kami mengupas lebih mendalam tentang bidang yang sangat menarik ini. Pada artikel akan datang, kami akan memperkenalkan tentang teknologi-teknologi terkini dalam kejuruteran genetik serta isu-isu yang berkaitan tentang pelaksanaan teknologi tersebut.

Nicholl, D. S. (2008). An introduction to genetic engineering. Cambridge University Press.
Genetics Home Reference. (https://ghr.nlm.nih.gov/primer/basics/gene)


Kenapa kita rasa nak buang air besar sejurus selepas kita makan?

Kebanyakkan daripada kita mesti merasakan nak buang air besar sejurus selepas kita makan. Ada yang beranggapan najis yang ingin dibuang itu merupakan makanan yang baru sahaja diambil sebentar tadi. Sebenarnya bukan itu yg berlaku.

Kami ingin menerangkan beberapa perkara:

1. Makanan yang baru dimakan akan melalui saluran pencernaan sepanjang lebih kurang 9 meter bagi orang dewasa. 9 meter ni bukan pendek ye tuan puan. Mustahil makanan yg baru masuk itu dpt bergerak dgn cepatnya melalui tempat-tempat yang berbeza(esophagus, perut, usus kecil, usus besar) dan terus kebahagian anus(dubur).

2. Perasaan ingin membuang air besar itu berlaku disebabkan badan kita mempunyai suatu reflex yg dipanggil sebagai Gastro-Colic Reflex.

Dalam reflex ini, apabila kita mengambil makanan dan makanan masuk ke dalam perut(nama lain bagi perut adalah Gastric) maka akan ada satu reflex terhasil iaitu pergerakan ‘peristalsis’ di usus besar(nama lain bagi usus besar adalah COLON).

Oleh itu, najis yg keluar itu adalah makanan yg kita makan sebelum itu lagi, bukan makanan yg kita baru sahaja makan. Sebab itu kita panggil sebagai Gastro(bermaksud perut) – colic(bermaksud usus besar) reflex.

3. Begitu juga dalam kanak-kanak yg cirit birit. Ada ibubapa yg risau selepas anaknya makan sahaja, anak itu cirit. Mereka beranggapan makanan yg baru kanak2 itu makan terus dicernakan menjadi cirit.

Sebenarnya tidak. Najis itu adalah makanan yg kanak2 itu makan sebelum ini. Bukan yg baru sahaja dia makan.


Jantina bayi: Boleh ke Scan Seawal 6 minggu?

Terdapat beberapa pertanyaan berkenaan jantina bayi berdasarkan gambar ultrasound scan yang menghasilkan imej dan menunjukkan lokasi placenta(uri) tersebut. Lokasi uri itu pula dikaitkan jantina bayi tersebut. Dalam erti kata lain, anda mampu mengetahui jantina seawal usia janin pada umur 6 minggu kandungan. Ianya juga turut dikenali sebagai Ramzi’s Method.

Untuk scan ultrasound yang biasanya dilakukan hanyalah dapat paling awal pada minggu ke 11 kerana ianya bergantung kepada sama ada anggota kelamin janin tersebut dapat dilihat dengan jelas atau tidak. Itu pun bukan 100% tepat.

Perkara ini sebenarnya terhasil daripada sebuah kajian yang diketuai oleh seorang doktor PHD dalam Sonography yang bernama Dr Saad Ramzi Ismail. Kajian cohort tersebut melibatkan lebih daripada 5000 janin dan merangkumi masa selama 10 tahun yang telah dijalankan di negara Canada(1997-2007)

Walaupon hasil kajian tersebut menunjukkan lokasi uri bertepatan dengan jantina bayi tersebut, terdapat beberapa isu yang timbul untuk menggunakannya sebagai panduan.

Antaranya:1) Peratusan ketepatan hanyalah pada kadar 97.2% untuk bayi lelaki(uri kanan rahim) dan 97.5% untuk bayi perempuan(uri kiri rahim).

2) Disebabkan usia janin yang masih awal dan uri tersebut mampu seolah olah bergerak daripada lokasi awal dalam rahim sepanjang usia kandungan sehingga kelahiran, mereka mengambil kira kajian dimana uri itu sendiri tidak bergerak dengan banyak sahaja.

3) Tujuan utama kajian adalah untuk mengenal pasti jantina seawal mungkin yang berisiko tinggi mewarisi penyakit2 genetik dan juga penyakit masalah chromosome seperti Klinefelter’s Syndrome, Turner’s Syndrome, Pseudo-Hermaphrodites dimana ibu bapa boleh diberi kebebasan dan peluang untuk tidak meneruskan kandungan tersebut atas sebab kesihatan(selective abortion on medical grounds)

4) Terdapat beberapa masalah etika kerana penggunaan teknik ini secara meluas dan konvensional kerana ianya akan menyebabkan sesetengah masyarakat seperti di negara China dan India dimana mereka lebih mementingkan anak lelaki berbanding perempuan. Itu merupakan faktor PALING UTAMA mengapa ianya tidak diguna pakai secara meluas seluruh dunia.

5) Tiada kajian2 lain yang seumpama kajian tersebut. Satu-satunya didalam dunia. Dunia perubatan memerlukan penilaian yang di dapat dihasilkan semula(reproducible studies/research) untuk menjadikan sesuatu itu sebagai policy kesihatan atau sarankan dalam amalam perubatan(scientific consensus/persetujuan saintifik)

6) Ianya juga hanya melibatkan kajian segelintir populasi manusia. Walaupon jumlah sample yang digunakan boleh digunakan pakai(extrapolate) kepada populasi dan masyarakat awam, lebih kajian perlu dilaksanakan sebelum penggunaannya secara meluas.

7) Satu lagi faktor utama adalah teknik menggunakan scan ultrasound ini adalah ianya amat operator-dependent(bergantung banyak kepada kemahiran pengendali). Ianya tidak dapat diselaraskan dan hanya teknik2 yang disebutkan dalam guidelines/protocol (garis panduan) mengikut saranan tegas diambil kira dalam kajian.

8) Modalities(jenis) ultrasound yg digunakan jugak berbeza antara satu sama lain. Ada yang transabdominal(yang selalu kita lihat digunakan, melalui atas perut). Ada yang transvaginal(melalui vagina). Terdapat perbezaan dalam keputusan jenis dan juga tahap kemahiran penggunaannya.

9) Dalam erti kata lain, apa yang hendak disampaikan adalah rujukan lokasi uri dapat tau terus jantina bukan lah 100% tepat. Terdapat banyak lagi confounding factors(faktor2 berbeza mempengaruhi keputusan) yang terlalu banyak untuk senaraikan disini. Senang cerita boleh tunggu smp minggu ke 11 supaya anggota kelamin janin lebih jelas kelihatan.

10) Saranan ahli2 yang terlibat dalam kajian itu sendiri TIDAK mengsyorkan penggunaan kaedah ini untuk mengetahui jantina bayi. Sebaliknya ianya lebih berguna sebagai saringan dan pelengkap kepada scan pada umur janin 11 minggu untuk mengetahui sama ada janin ada masalah kesihatan atau tidak sahaja.Ala biar la baby keluar suprise sikit ?


Siri Asas Kapal Terbang 3: Kapal Terbang Ni Tak Kena Kilat Ke?

Pada tahun 1963, Penerbangan 214 milik syarikat penerbangan Pan Am telah terhempas di Elkton, Maryland, di Amerika Syarikat. Penerbangan pesawat jenis Boeing 707 ini telah mengorbankan kesemua 81 penumpang dan anak kapal.

Pesawat Pan Am Penerbangan 214, 1963.

Hasil siasatan mendapati nahas adalah berpunca daripada sambaran kilat yang terkena pada tangki minyak sebelah kiri pesawat, menyebabkan kebakaran yang dahsyat. Ia juga menghilangkan fungsi kawalan penerbangan oleh juruterbangItu di tahun 1963. Sekarang bagaimana? Apakah pesawat masakini masih lagi disambar kilat?

Keratan akhbar – penerbangan 214

Dalam rekabentuk pesawat moden, telah diterapkan konsep Faraday Cage pada luar badan pesawat.Konsep itu ‘menghubungkan’ panel-panel kulit pesawat dengan aliran elektrik yang baik. Setiap panel kulit yang aluminium akan dihubungkan antara satu sama lain.

Jika kulit tersebut dibuat daripada gentian fiber atau komposit, akan ada lapisan pengalir elektrik di dalamnya.Selain itu terdapat juga ‘bonding jumper’ iaitu wayar-wayar tembaga yang menghubungkan panel ke panel secara elektrik. Bonding jumper ini terdapat dalam jumlah yang amat banyak di seluruh badan pesawat.

Kilat yang menyambar pesawat pada kebiasaannya akan masuk melalui ‘entry point’ iaitu biasanya pada muncung atau radome pesawat, atau di sekelilingnya.

Di radome ini terdapat jalur-jalur kilat (lightning strips).

Muncung/hidung kapal terbang dipanggil radome. Garisan-garisan yang terdapat pada radome inilah namanya lightning strip

Cas elektrik yang dibawa sambaran kilat ini akan keluar pula pada ‘exit points’ nya, selalunya secara tipikal di bahagian belakang sayap (wing trailing edge) dan juga belakang ekor (tail trailing edge).

Di bahagian ‘exit points’ inilah akan terdapat ‘static discharger’ (penyahcas elektrik statik), ataupun dipanggil juga sebagai ‘static wicks’.

Walaupun pada asasnya static wicks adalah untuk menyahcaskan elektrik statik, namun dalam keadaan sambaran kilat, ianya juga melepaskan cas-cas elektrik yang mengalir akibat sambaran kilat itu ke udara.Keadaan ini boleh dilihat dengan static wick itu menjadi cair ataupun terbakar.

Batang-batang hitam di belakang sayap pesawat inilah contoh static wicks.

Hasil daripada rekabentuk konduktif elektrik yang baik, sambaran kilat hampir tidak membawa apa-apa kesan terhadap pesawat.

Penumpang selalunya tidak merasakan apa-apa perubahan melainkan yang terlalu ketara seperti kesan pencahayaan daripada kilat.

Kesan yang paling ketara dapat dilihat ialah pada ‘entry point’ dan ‘exit points’ yang terdapat pada badan pesawat. Ianya berupa kesan cairnya beberapa rivet, atau kesan terbakar yang sangat kecil.

Juruteknik pesawat akan menukarkan rivet tersebut kepada yang baru, atau jika ianya berlaku pada kulit, juruteknik akan menggosoknya (blending) dengan perkakas yang sesuai untuk menghilangkan tanda sambaran kilat.

Komponen elektrik selalunya akan mengalami standard yang tinggi sebelum diluluskan untuk digunakan pada pesawat moden.

Sesetengahnya tidak dibenarkan disentuh sebelum menyahcaskan elektrik statik. Jika ingin menyentuh, kita tidak dibenarkan menggunakan tangan kosong. Juruteknik atau jurutera perlu memakai radas yang sesuai dahulu.Dan boleh dikatakan semua komponen elektrik selamat untuk digunakan ketika sambaran kilat sedang berlaku.

Komponen-komponen elektrik juga selalunya akan dibumikan (grounded).Tangki minyak juga amat bahaya jika tidak direkabentuk dengan baik.

Untuk mengelakkan kesan sambaran kilat, selalunya tangki-tangki minyak akan dibentuk supaya dindingnya tebal. Ia juga dikedap (sealed) dengan amat terperinci.

Kesan sambaran kilat adalah amat biasa sebenarnya bagi pesawat komersil. Namun kerana rekabentuk yang baik, insyaAllah anda akan melalui penerbangan yang selamat.


Siri Kejuruteraan: Ada apa dengan Kejuruteraan Elektrik/Elektronik? Bahagian 2

Gambaran santai keadaan pelajar kejuruteraan Elektrik (bukan gambaran bagi semua orang ya). Boleh jadi ianya mirip dengan keadaan pelajar kursus Kejuruteraan yang lain.

Pada artikel yang lepas, kami ada mengupas tentang pengajian Kejuruteraan Elektrik atau Elektronik yang kebiasaannya akan dipelajari semasa berada dalam tahun pertama dan ke-2. Kebiasaannya, bagi peminat sebenar kursus ini, tahun ke-3 dan ke-4 adalah tahun yang paling mencabar dan menarik. Ini adalah kerana pada peringkat ini, anda akan terdedah kepada pelbagai aspek asas kejuruteraan Elektronik yang akan memberikan anda halatuju untuk mengasah bakat sebenar anda. Anggaplah anda sedang “majoring” (melalui pengkhususan) pada fasa ini.

Berikut adalah beberapa subjek yang seterusnya dipelajari:

Sistem Mikropemproses (Microprocessors). Kebiasaannya akan menjurus kepada sistem mikropengawal (microcontroller), dengan subjek ini, anda akan mula memahami keharmonian antara beberapa disiplin kejuruteraan antara satu sama lain. Walaubagaimanapun, di sini admin ingin ingatkan bahawa mikropemproses dan mikropengawal (microcontroller) adalah dua benda yang berbeza, kerana mikropengawal mempunyai skop yang jauh lebih luas. Akan tetapi, sebagai langkah menambat minat, kami menjelaskan kegunaan mikropengawal.

Berikut adalah contoh sebuah mikropengawal:

Di sini, sebuah motor, antena, pengesan (sensor), dan segala jenis alat boleh dikawal atau berkomunikasi dengan sebuah mikropengawal. Ini berlaku dengan kebolehan sebuah mikropengawal mengawal masukan atau keluaran arus/voltan dari beberapa pin tertentu. Di sini, pin yang dimaksudkan adalah kepingan logam yang menjadi “kaki” bagi mikropengawal tersebut. Kawalan ini berlaku apabila kita memahami cara untuk mengaturcaranya, seperti yang disebut dalam ruang Pengaturcaraan Komputer. Di sini, suka kami ingatkan, pengetahuan dalam bidang ini sebenarnya mempunyai kaitan yang amat rapat! Oleh itu tidak dapat tidak kita cuba menguasai sebanyak mungkin dari setiap subjek tersebut. Anda boleh mencuba untuk mengaturcara sebuah mikropengawal dengan membeli sebuah papan mikropengawal yang murah seperti PIC, Arduino, Texas Instruments dan sebagainya.

Tidak boleh tidak, seseorang yang ingin membina sebuah robot ringkas harus bermula dari sini, kerana sistem mikropengawal merupakan “otak” bagi sebuah jaringan litar bijak. Anda boleh bermula dengan membeli kit mikropengawal yang murah dan cuba mengerlipkan sebiji LED dengan pengaturcaraan sendiri! Untuk projek akan datang, mungkin kami akan sertakan artikel untuk membuat ketupat bercahaya kelip-kelip sempena Hari Raya?

Kalau anda rajin, dengan menggunakan mikropengawal dan beberapa LED, ketupat berkelip juga boleh dibuat sendiri.

Mikropengawal Arduino UNO: Kit seperti ini boleh didapatkan pada harga serendah RM16.50

Lanjutan untuk topik ini akan dibuat pada masa akan datang, insyaAllah. Kerana tidak cukup ruang dibicarakan di sini.

Teori Elektromagnetik: Fokus utamanya adalah bagaimana gelombang elektromagnetik mematuhi beberapa hukum alam. Ini akan melibatkan amat banyak teori matematik. Contohnya, artikel kami yang lalu ada membahaskan kesan gelombang elektromagnetik dari telefon bimbit. Teori elektromagnetik yang merangkumi penjanaan tenaga dalam sistem janakuasa adalah bidang yang asing, walaupun terdapat asas-asas yang serupa.

Bayangan komponen pancaran gelombang elektromagnetik

Walaupun pada sekilas lalu, anda akan terbayang misteri magnet (perhatikan disini konsep Elektromagnetik dan Magnet adalah sangat berbeza!) ketika zaman kanak-kanak, pengajian kursus ini sebenarnya akan lebih kepada membuka minda anda tentang kerumitan di sebaliknya. Ruang eksperimen yang ada tidaklah begitu banyak dalam bidang ini melainkan anda mempunyai makmal sendiri untuk mencuba fenomena tersendiri seperti fenomena aruhan (induction), menjana gelombang radio dan sebagainya. Kebiasaanya, pelajar yang menjurus ke arah Kejuruteraan Telekomunikasi akan menceburi bidang ini dengan lebih mendalam.

Juga antara fungsinya yang khusus terdapat dalam teknologi pembinaan antena, selain dari beberapa teknologi lain.

Sistem Kawalan: Subjek ini membincangkan sistem-sistem kawalan tertentu yang melibatkan banyak isyarat elektronik, pengubahan isyarat (signal conditioning), dan sebagainya. Ringkasnya, bayangkan pam tandas anda:

Bermulanya apabila anda mengepam tandas, air akan diisi semula kedalam tangki sehingga paras tertentu. Apabila aras ini sudah dicapai, pelampung di dalamnya yang sentiasa naik akan menolak injap penutup saliran air supaya tiada limpahan. Perkara ini akan berulang bagi setiap “flush” yang anda laksanakan. Melainkan ianya sudah rosak, anda akan dapati air melimpah dan membasahi lantai. Ini sebenarnya mewakili suatu sistem kawalan yang ringkas. Jika anda berminat untuk tahu bagaimana contoh sebuah sistem kawalan yang lebih kompleks wujud, ini adalah contoh sistem kawalan bagi sistem pendingin hawa:

Di sini, bermula dengan suhu sebagai “input” atau pemula. Jika suhu melebihi tahap tertentu, maka sistem penyejukan akan berubah mengikut perubahan tersebut supaya suhu yang diinginkan dapat dikekalkan. Ini adalah hanya satu contoh sistem tertutup (closed-looped system) dari jutaan yang lain. Lagi sekali, pemahaman pengaturcaraan komputer dan sistem mikropengawal akan sangat membantu pemahaman anda dalam subjek ini. Dalam subjek ini juga, anda akan mula meminati dunia sistem pengesan elektronik (sensors), contohnya pengesan suhu, LED infra-red, kelembapan, cuaca dan sebagainya.

Contoh pengesan elektronik yang amat berguna untuk aplikasi elektronik

Elektronik Kuasa: Secara santainya, Elektronik Kuasa adalah tentang teknologi suis elektronik bagi mengubah arus atau voltan. Bunyi agak “kureng”? Jom tengok contoh berikut.

Ingat tak pada suatu masa, pengecas telefon bimbit anda adalah amat berat? Ini adalah kerana “transformer” yang mengandungi teras besi lembut yang agak besar. Oleh itu, aktiviti pengecasan menghasilkan pemanasan yang boleh dirasai.

Perhatikan perbezaan antara kedua pengecas telefon bimbit diatas. Yang pertama adalah dari “zaman dahulu” bagi mereka yang sudah biasa menggunakan Nokia 3310 dan yang sewaktu dengannya. Kalau jatuh ke kaki boleh tahan juga. Yang menyusul adalah yang biasa digunakan pada ketika ini. Ringan bukan? Pada zaman sekarang, teknologi pengubah (“converter”) seperti pengubah Buck, Boost, Buck-Boost, Cuk dan lain-lain sedang banyak digunakan dalam teknologi elektronik.

Apa yang menarik tentang teknologi ini? Dengan menggunakan isyarat ulang alik yang boleh dihasilkan dari cip-cip elektronik mikro, tahap voltan yang rendah boleh dihasilkan dari voltan yang tinggi pada kecekapan yang tinggi. Atas sebab inilah sekarang, apabila anda mengecas telefon bimbit anda, boleh dikatakan hampir tiada perubahan suhu pada pengecas anda. Ini sekaligus menambah jangka hayat peralatan elektronik anda. Sebaliknya juga, voltan yang tinggi boleh dihasilkan dari voltan yang rendah dengan pengubah “Boost” dan sebagainya.

Tetapi, ada had pada penghasilan voltan yang tinggi menggunakan teknologi ini. Tidaklah sampai boleh jadi pakcik ini. Gambar hiasan

Contoh yang biasa kita boleh dapati adalah dari “raket” perenjat serangga (khasnya untuk nyamuk yang sangat kurang disenangi) yang mengubah beberapa Volt kepada ratusan. Oleh itu jangan bermain dengan raket ini sembarangan!

Jika anda berminat, terdapat projek “Joule Thief” yang boleh menukarkan tenaga bateri kepada voltan yang cukup untuk mengecas bateri telefon bimbit anda! Ianya adalah sejenis pengubah Boost (boost converter).

Contoh sebuah “Joule Thief” yang boleh menyalakan LED dari saki-baki tenaga sebiji bateri lama (Pencuri Tenaga)

Sistem Kuasa dan Kejuruteraan Voltan Tinggi: Subjek ini kebiasaanya adalah subjek tahun akhir, dan adalah sebenarnya dua subjek yang berlainan. Di sini, kami gabungkan untuk kemudahan. Sesuai dengan tahap serius yang ada dalam industri Voltan Tinggi, penuntut subjek Sistem Kuasa ini akan didedahkan pada sudut pandang umum disebalik Penjanaan (Generation), Penghantaran (Transmission) dan Pembahagian (Distribution). Di kedai kopi dikalangan orang yang berada dalam bidang ini, kebiasaannya disebut ketiga-tiga bidang ini dengan singkatan GTD. Bagi yang pernah bekerja di syarikat utiliti tenaga Elektrik, mereka mungkin akan lebih mengerti betapa besarnya ruang cakupan bagi setiap bidang yang disebut tadi.

Gambaran di atas boleh membantu kita memahami sistem utiliti yang ada secara umum. Seorang Pakar Teknikal (Technical Expert) akan boleh memberi penerangan yang jauh lebih terperinci bagi setiap aset yang terlibat didalam sistem ini. Bagi setiap aset yang terlibat dalam utiliti, seperti kabel, transformer, alatsuis (switchgear) dan lain-lain, ada beberapa Pakar yang khusus.

Seterusnya,prinsip asas akan dipelajari seperti litar tiga fasa (Three-phase circuits), model bagi transformer dan penjana (generator), parameter penjanaan (Transmission line parameters), dan sebagainya.

Anda akan banyak melihat gambarajah seperti ini dalam subjek ini. Contoh sistem tiga fasa dalam pengiraan.

Dalam subjek Kejuruteraan Voltan Tinggi pula, anda akan belajar perincian berkenaan penebat (insulator), pekara yang menjejaskan sifat ketebatannya seperti discas separa (Partial Discharge) seperti fenomena Korona, dan sebagainya.

Contoh penebat (insulator) dalam utiliti Voltan Tinggi

Contoh gambar Fenomena Korona

Dalam Penukaran Tenaga & Penyampaian Kuasa, antara yang akan dipelajari adalah sistem Arus Terus Voltan Tingi (High Voltage Direct Current, HVDC), kawalan tiristor, alternator, perincian sistem tali penghantaran kuasa (transmission line), asas-asas beban (load) dan sebagainya.

Contoh perubahan beban penggunaan tenaga dalam 24 jam. Sumber: TNB Generation

Sesetengah tanggapan orang bahawa seorang pelajar Kejuruteraan Elektrik perlu tahu membuat “wiring” rumah adalah kurang tepat. Ini adalah kerana “wiring” rumah adalah soal kemahiran yang tidak memerlukan anda untuk memahami sebuah industri secara menyeluruh. Anda sedang menuntut suatu kursus untuk, antaranya, menyediakan diri dalam membuat keputusan teknikal yang sesetengahnya mempunyai implikasi undang-undang, rekabentuk yang memerlukan pengetahuan selain “wiring”, pengetahuan matematik yang mendalam untuk mengira perincian sifat elektrikal bahan penebat, dan sebagainya. Walaubagaimanapun, pengetahuan dalam bidang “wiring” juga amat membantu anda untuk kehidupan seharian. Akan tetapi, jika seorang jurutera elektrik yang tidak mengetahui asas seperti sama ada perintang mempunyai kutub, atau bagaimana sebuah kapasitor berfungsi, dan asas-asas yang lain, anda sangat perlu mengambil masa untuk memahirkan diri dalam asas-asas tersebut!

Walaupun setiap bidang yang disebutkan adalah berbeza, jika anda menceburi bidang Kejuruteraan Elektrik dalam kerjaya anda, anda akan mengharungi kebanyakan, jika tidak semua aspek bidang yang disebutkan disini. Contohnya, seorang jurutera Elektrik yang banyak menghabiskan masa dengan urusan pejabat sekalipun akan perlu memahami bahawa kemahiran “programming” atau pengaturcaraan komputer adalah amat penting bagi menguruskan kerja yang mempunyai elemen berulang (redundant). Contohnya mengisi dokumen Excel yang mempunyai beribu-ribu “file”. Seorang jurutera jualan (Sales Engineer) kebiasaannya akan diminta menjelaskan apakah kelebihan teknikal produknya. Jika jurutera tersebut tidak cakna dengan asas seperti had arus, voltan, perisian yang sesuai dan sebagainya, reputasi anda sebagai seorang jurutera akan terjejas. Sorang pelajar PhD dalam bidang kejuruteraan Elektrik yang mengkhususkan pengajiannya dalam bidang Sistem Kuasa juga akan perlu tahu pelbagai aspek bidang yang berkaitan. Maklumlah seorang pelajar PhD akan disoal macam-macam!

Oleh itu, jika anda bercita-cita, atau sudah mendapat tawaran, atau sedang menjalani kursus ini, ambillah ia dengan serius dan minat. Kalau tidak berminat pun, buat-buat minat. Lama-kelamaan minat juga. InsyaAllah.


SIRI ASAS KAPAL TERBANG 2: KENAPA TAK SESAK NAFAS BILA TERBANG TINGGI-TINGGI?

Pernah dengar mengenai ‘ghost plane’?

Pernah dengar kisah pada tahun 2005, yang mana Penerbangan 522 oleh syarikat penerbangan Helios Airways, terhempas dan mengorbankan kesemua 121 penumpang dan anak kapal?Kesemua penumpang dan anak kapal disiasat telah mengalami keadaan ‘hypoxia’ yang mana tahap oksigen ke otak berada pada paras yang rendah hingga menyebabkan sesak nafas.

Ianya disebabkan ketinggian kabin (cabin altitude) berada pada paras yang terlalu tinggi, menyebabkan tekanan oksigen menjadi rendah. Sekaligus sukar untuk digunakan untuk pernafasan.Secara amnya,pesawat komersil masa kini akan mempunyai sistem tekanan udaranya sendiri.Sistem ini akan memastikan tekanan oksigen berada pada tahap yang sesuai untuk digunakan oleh manusia.

Bahagian yang berwarna merah jambu adalah pressure bulkheads, forward and aft bulkhead. Di tengah2nya (antara dua bulkheads) adalah ruang yang mana tekanan udaranya dikawal.

Untuk memastikan tekanan oksigen yang sesuai, pesawat direkabentuk dengan beberapa ciri yang tertentu. Ianya dilengkapkan dengan Sistem Tekanan Udara Kabin (cabin pressurization system).

Selalunya sistem ini akan menggunakan komputer untuk mengawal masuk-keluarnya udara ke dalam kabin. Inilah yang akan menentukan tekanan udara pada kabin pesawat.

Contohnya, untuk pesawat jenis Boeing 737-800, komputer yang digunakan adalah Cabin Pressure Controller (CPC). Untuk pesawat Boeing 777-200 pula, ianya menggunakan Air Supply & Cabin Pressure Controller (ASCPC).

Panel kawalan tekanan. Kalau perasan anda boleh lihat suis auto dan manual di situ. Juga terdapat meter cabin rate of climb dan cabin altitude.

Pertamanya, untuk memastikan tekanan udara dapat dikawal di dalam kabin, maka kabin pesawat direka dengan ciri yang mana ianya bertindak sebagai sebuah kebuk tekanan atau pressure vessel.

Kabin ini mampu menampung tekanan dan menjadikannya selamat untuk tekanan udara dikawal.Jika anda melihat badan sesebuah pesawat komersil yang membawa penumpang, ketahuilah di dalamnya terdapat ruang yang besar yang bertindak seolah sebuah ‘pressure vessel’. Di ruangan inilah anak kapal dan penumpang pesawat diletakkan.

Konsepnya mudah, udara akan dibekalkan ke dalam pesawat daripada sistem pendingin hawanya di bahagian bawah fiuslaj (fuselage).

Kabin (yang tersimpan di dalam ‘pressure vessel’) akan menerima udara ini, Semakin banyak udara yang diterimanya, semakin tinggi tekanan udara kabin.

Satu komponen, injap alirkeluar (sangat tipikal di kebanyakan pesawat moden) atau ‘outflow valve’ akan membuka dan menutupnya sesuai arahan komputer.

Begini, bayangkan anda meniup sebuah belon, dan anda membiarkan ada udara di dalamnya. Kemudian anda memegang pada pembukaan tempat meniup belon tersebut, sambil mengawalnya. Kini belon tersebut berada pada keadaan ‘pressurized’, kerana ada udara yang sedang dimampatkan di dalamnya. Dan tindakan anda merapat atau membiarkan bukaan meniup itulah tindakan sebuah ‘outflow valve’ pada pesawat.

Contoh outflow valve. Selalunya di bahagian belakang pesawat, berdekatan ekor.

Beberapa ciri yang akan dikawal komputer ialah:

1) Kadar pendakian pesawat (rate of climb) – kerana jika terlalu cepat pendakiannya (baca:terlalu cepat tekanan udara ditinggi atau direndahkan) boleh menyebab kecederaan atau mudarat kepada penumpang (Inilah kadang-kadang yang menyebabkan sakit pada telinga anda kerana perbezaan tekanan telinga dan tekanan udara kabin).

2) Ketinggian tekanan kabin (cabin altitude) – tekanan udara di dalam kabin perlulah a)cukup tinggi (altitude rendah) untuk oksigen dalam udara boleh digunakan untuk bernafas, dan b) tidak terlalu tinggi sehingga menyebabkan perbezaan yang membahayakan antara tekanan dalam dan luar kabin.

Pada penerbangan 522, apa yang terjadi ialah sesuatu yang amat memilukan. Di mana, jurutera bertugas telah terlupa meletakkan pesawat pada keadaan kawalan tekanan kabin secara automatik. Ini bermakna, pesawat tersebut terbang dengan sistem tekanan udara manual! Dan anak kapal juga tidak dapat menyedari kesilapan itu sambil mereka meneruskan penerbangan. Menyebabkan pesawat terbang dengan tinggi tanpa tekanan oksigen yang cukup. Kesemua penumpang dan kru telah disahkan pengsan sewaktu di dalam pesawat lagi (sebelum terhempas).

Beberapa pesawat ketenteraan telah dikerahkan untuk memintas penerbangan 522. Mereka mendapati seorang daripada anak kapal (seorang pramugara) cuba untuk mengawal pesawat. Namun kerana kekurangan latihan, beliau tidak mampu menyelamatkan pesawat.

Biarpun dipandang remeh, namun tidak syak lagi sistem tekanan udara kabin ini sangatlah penting.Ianya membantu anda menerima oksigen untuk digunakan untuk bernafas.Di saat anda menghirup udara dengan baik sewaktu mengembara, hargailah usaha mereka yang membuat anda selesa, dan selamat.


Vitamin C untuk Kulit: Benarkah mencerahkan kulit?

Kami melihat kebelakangan ini rata-rata kaum wanita cuba menggunakan Vitamin C untuk kulit supaya kulit nampak lebih cerah. Fenomena ini menjadi semakin membimbangkan apabila menjelang musim perayaan. Disebabkan keinginan yang tinggi untuk berhias di musim perayaan, mereka cuba menggunakan cara yang boleh memudharatkan diri sendiri.

Salah satu Vitamin yang dicucuk ke dalam saluran darah

Cara rawatan yang paling terkenal adalah penggunaan INTRAVENOUS VITAMIN C INFUSION. Iaitu pemberian Vitamin C ke dalam badan yang dimasukkan terus ke dalam saluran darah.

Seorang pelanggan sedang menjalankan prosedur untuk memasukkan Vitamin C ke dalam saluran darah

Disini kami ingin menceritakan beberapa perkara berkenaan vitamin C untuk kulit dan juga akan menyentuh berkenaan kesan pemutihannya

1) Vitamin C juga dikenali sebagai L- ascorbic asid ataupun ascorbate ion. Asal perkataan ascorbic ini adalah daripada perkataan ‘ascorbus’ yang membawa maksud ‘tiada scurvy’. Perkataan ini diambil bersempena makanan yang dapat menghindarkan diri daripada terkena penyakit SCURVY.

Gusi berdarah disebabkan penyakit scurvy iaitu kekurangan vitamin C

Pada waktu dahulu, para pelayar sering mengalami pendarahan gusi. Masalah ini diselesaikan dgn membawa makanan jenis ‘ascorbus’ ketika dalam pelayaran. Ini disebabkan makanan jenis ini mempunyai kandungan vitamin C yang tinggi seperti lemon dan beberapa jenis buah yang lain.

(Scurvy merupakan penyakit yang melibatkan pendarahan yang selalunya melibatkan gusi. Ini disebabkan badan tidak dapat menghasilkan collagen untuk penyembuhan tisu ketika ketiadaan vitamin C.)

2) Kebanyakkan organisma lain mampu menghasilkan Vitamin C dgn sendirinya. Ini disebabkan kehadiran beberapa jenis enzim pada organisma tersebut yang mampu menukarkan glukosa kepada Vitamin C. Jangan terkejut ye, asal usul Vitamin C ini sebenarnya daripada gula. Malah strukur Vitamin C itu sendiri mempunyai struktur asas glukosa.

Struktur asas Vitamin C adalah berasaskan glukosa iaitu sejenis gula

Tetapi berlainan bagi manusia. Manusia tidak mampu menghasilkan Vitamin C dengan sendirinya. Ini disebabkan manusia tidak boleh menghasilkan enzim2 yang membantu dalam penghasilan Vitamin C tersebut. Maka, manusia perlu mendapatkan Vitamin C daripada sumber luar.

3) (Bahagian ini kalau susah utk difahami, boleh baca point yang seterusnya).

Vitamin C mempunyai isomer jenis enantiomer iaitu L-ascorbic acid dan juga D-ascorbic acid. Di dalam tumbuh-tumbuhan, kedua2 isomer ascorbic acid ini wujud dalam kuantiti yang sama. Akan tetapi hanya L-ascorbic acid sahaja yang aktif secara biologinya. Oleh itu, bila kita kata Vitamin C, ianya merujuk kepada L-ascorbic acid. Bukan kepada D-Ascobic acid.

4) Vitamin C merupakan antioxidant. Kehadirannya dalam badan mampu membantu menghapuskan free radical/radikal bebas di dalam badan. Malah ianya mampu melindungi kulit dan membantu dalam penyembuhan kulit jika diberi secara topikal(krim) kepada kulit.

5) Salah satu penyebab kerosakkan dan kekedutan pada kulit adalah sinaran UV daripada matahari. Sinaran UV daripada matahari akan menyebabkan lapisan sel kulit menghasilkan lebih banyak radikal bebas yang dikenali sebagai REACTIVE OXYGEN SPECIES(ROS). Radikal bebas ini merupakan satu kompound yang reactive dan mampu merosakkan pelbagai struktur sel dan juga protein.

Disebabkan collagen merupakan salah satu protein yang banyak dibahagian kulit, maka protein inilah yang akan dirosakkan dan akan menyebabkan kekedutan pada kulit dan wajah.

Pemberian Vitamin C secara topikal telah dibuktikan mampu mengurangkan kerosakkan yang disebabkan sinaran UV. Malah dikatakan dapat melindungi sel dan juga protein daripada dirosakkan oleh radikal bebas

6) Kajian telah dibuat, pengambilan Vitamin C secara oral dan juga intravenous tidak akan meningkatkan kuantiti Vitamin C secara significant dibahagian kulit. Oleh sebab itu, para pengkaji sekarang lebih memfokuskan pemberian Vitamin C secara topikal(letak terus pada kulit) kerana ianya dibuktikan lebih efektif dan terus menjuruskan kepada kulit itu sendiri.

5) Vitamin C untuk kulit bagi tujuan pemutihan

Kajian yang menunjukkan Vitamin C mampu memutihkan kulit masih lagi berada pada peringkat makmal sahaja. Ia belum lagi dapat dibuktikan secara klinikal. Maksudnya belum ada kajian yang menunjukkan Vitamin C boleh memutihkan kulit apabila digunakan pada manusia

Berkenaan kajian dalam makmal, mereka telah menemui bahawa Vitamin C ini mampu mengurangkan penghasilan pigment yang dipanggil sebagai Melanin. Proses penghasilan melanin ini dipanggil sebagai melanogenesis. Pigment Melanin inilah yang menyebabkan kulit kita berwarna gelap. Vitamin C mengurangkan pigmentasi dengan cara merencatkan fungsi enzim tyrosinase di dalam sel melanocytes. Ini menyebabkan penghasilan Melanin berkurangan dan secara teorinya menyebabkan kulit bertambah cerah.

Berbalik pula kepada pemberian Vitamin C secara intravenous. Seperti yang saya katakan diatas, pemberian Vitamin C secara intravenous tidak akan meningkatkan kandungan Vitamin C dibahagian kulit secara significant. Malah secara amnya, tiada lagi kajian yang benar-benar dijalankan pada manusia yang menunjukkan Vitamin C boleh memutihkan kulit sama ada diberi melalui oral(mulut), intravenous(melalui saluran darah) dan juga secara topical(sapu terus pada kulit).

KESIMPULAN KEGUNAAN VITAMIN C UNTUK KULIT

Pemberian Vitamin C tidak lagi dibuktikan boleh memutihkan kulit manusia. Malah cucuk Vitamin C adalah sesuatu yang dilarang oleh Kementerian Kesihatan Malaysia. Ini kerana tiada siapa yang telah memeriksa kandungan IV Vitamin C yang dieksport secara haram ke dalam Malaysia. Maka, ia sudah tentu mampu mendatangkan kemudharatan.

Jika mahukan kesan Vitamin C secara optimum iaitu untuk menghasilkan kulit yang tegang dan mengembalikan tona kulit muka, pengambilan Vitamin C secara topikal seperti krim adalah lebih efektif.


Misteri Mekanik Kuantum

Mekanik Kuantum adalah asas kepada interaksi termasuk pergerakan (mekanik: momentum) zarah-zarah sub-atom di dalam *dunia (realm) kuantum. Zarah-zarah sub-atom ini termasuklah electron, proton, quark, meson, positron, foton (cahaya) dan sebagainya. Di dalam dunia makro (macroscopic world), mekanik kuantum tidak dirasai dengan begitu ketara kerana pergerakan objek besar (massive objects) seperti kereta, roket, kapal menggunakan mekanik Newton (Newtonian mechanics). Pergerakan (halaju, momentum, pecutan) kereta tidak memerlukan kesan kuantum (quantum effects) dalam perkiraan.

Kenapa mekanik kuantum diperlukan dalam kehidupan seharian? Ada apa dengan mekanik kuantum? Mekanik kuantum adalah sebuah teori yang sangat berjaya dalam menerangkan situasi yang berlaku dalam dunia elektronik terutamanya transistor. Setiap gajet elektronik (smartphone, iPad, tablet, TV) menggunakan transistor. Tanpa mekanik kuantum, alat-alat elektronik mungkin tidak wujud dan manusia akan kembali hidup ke zaman batu. Ehh… betul ke ni? Macam exaggerate je. Sebelum kita pergi kepada situasi kompleks dalam mekanik kuantum, mari kita lihat beberapa fenomena asas dalam mekanik kuantum yang mungkin dilihat sebagai misteri bagi orang awam.

1) Zarah kuantum (quantum particles) mampu menembusi dinding seperti hantu melalui quantum tunnelling. Anda tidak biasa melihat hantu menembusi dinding, bukan? Tetapi dalam dunia kuantum, perkara ini biasa saja berlaku walaupun kebarangkaliannya (probability of occurrence) adalah sangat kecil.

2) Zarah kuantum mampu berada dalam banyak tempat (superposition states) seperti ninja. Ah, sudah. Macam cerita Naruto saja bunyinya. Tetapi itulah pendapat paling popular (Copenhagen Interpretation) setakat ini walaupun ada juga pendapat yang lain seperti Many Worlds Interpretation). Dalam hal ini, superposition states seringkali dijadikan kuda tunggangan untuk pembinaan quantum computers yang mengunakan qubit (quantum bit).

3) Zarah kuantum mempunyai dual karakter (wave-particle duality) macam seorang manusia boleh ada dua gender, lelaki dan perempuan, bergantung kepada eksperimen yang dilakukan, zarah kuantum akan memperlihatkan karakternya yang sebenar.

4) Setiap zarah kuantum (quantum particles) mempunyai anti-zarah kuantum (anti-particles). Elektron mempunyai anti-elektron yang dinamakan positron. Mungkin juga dunia ini sebenarnya mempunyai anti-dunia??

Persoalan asas yang perlu ditanya, adakah fenomena ini hanya sekadar ilusi ahli fizik atau deskripsi matematik ahli matematik? Mekanik kuantum bukan ilusi, ia adalah realiti yang berlaku dalam dunia kuantum. Mekanik kuantum bergantung kepada persamaan matematik Schrodinger tetapi ia juga mempunyai sejarah dari penemuan-penemuan eksperimen seperti Stern-Gerlach experiment, double-slit experiment dan sebagainya.

Untuk fenomena (1), situasi seperti fotosintesis dan aktiviti enzim memerlukan quantum tunnelling untuk menjalankan proses tersebut. Pemindahan electron dari satu redox center ke redox center yang lain untuk proses cellular respiration adalah melalui quantum tunnelling. Dan saya fikir, situasi terpenting sekali yang menggunakan quantum tunnelling adalah penjanaan tenaga nuclear pada matahari yang memberikan cahaya ke bumi. Para saintis sebelum ini bingung bagaimana matahari mampu mengeluarkan, tetapi dengan proses quantum tunneling mereka akhirnya menemui jawapan tersebut.

Quantum superposition (fenomena (2)) adalah asas kepada pembinaan quantum computer. Komputer klasik sekarang menggunakan sistem binary di mana bit yang digunakan adalah 0 (switch off) atau 1 (switch on). Tetapi quantum bit (qubit) menggunakan superposition semua qubit yang terlibat seperti yang diterangkan dalam persamaan di bawah

|ψ> = α|0> + β|1>

di mana α dan β adalah kebarangkalian untuk state 0 dan state 1. Untuk mudah faham, bayangkan computer klasik hanya ada 2 jari sahaja untuk membuat perkiraan (tambah, tolak) tetapi quantum computer mempunyai 10 jari untuk membuat perkiraan. Tentulah quantum computer jauh lebih pantas dalam membuat perkiraan.

Fenomena (3) seringkali digunakan dalam spectroscopy seperti electron diffraction dan photoelectron spectroscopy. Albert Einstein menjelaskan kesan photoelektrik (photoelectric effect) dengan menganggap foton (cahaya) juga bertindak seperti zarah (bukan gelombang) melalui persamaan

E = KE + WF

Persamaan ini telah digunakan oleh ahli fizik dan ahli kimia dalam X-ray photoemission spectroscopy (XPS) untuk menentukan work function (WF) dan binding energy (BE) sesuatu bahan terutamanya metal dan semikonduktor. Bukan saja cahaya mampu bertindak seperti zarah, tetapi juga zarah mampu bertindak seperti gelombang. Fenomena ini membolehkan electron digunakan bagi menggantikan cahaya X-ray untuk eksperimen diffraction. Hasil daripada electron diffraction (ED) dan X-ray diffraction (XRD) adalah sama.

Paul Dirac telah menemukan persamaan Dirac (dengan menggabungkan mekanik kuantum dan teori relativity khusus Einstein) yang menjelaskan setiap electron mempunya anti-elektron. Tetapi Dirac tidak percaya kepada hasil penemuan beliau sendiri sehinggalah Carl Anderson menemukan anti-elektron dalam eksperimen dan menamakannya sebagai positron. Positron sekarang ini digunakan dalam Positron Emission Tomography (PET) untuk melihat proses metabolik di dalam badan dan sel tumor/kanser.

Mekanik kuantum ini masih lagi misteri bagi ahli fizik kerana sebahagian fenomena kuantum masih tidak sempurna penjelasannya seperti Copenhagen Interpretation, Double Slit Experiment dan Quantum Entanglement. Kesimpulannya, setakat ini mekanik kuantum adalah sebuah teori yang sangat berjaya menerangkan proses dan situasi yang berlaku dalam dunia kuantum dan mempunyai kesan dalam kehidupan kita seperti gajet elektronik, pengimejan sel tumor, quantum computer dan sebagainya. Tetapi misteri kuantum mekanik ini jauh lebih kompleks dari misteri nusantara. Jangan biarkan hidup anda di selubungi misteri, Belajarlah fizik !!!


Apakah itu AEFI (Adverse Events Following Immunisation)?

Ramai juga ibu bapa yang mengambil keputusan untuk tidak memberi vaksin kepada anak mereka kerana ditakut takutkan dengan berita yang belum tentu sahih selepas pemberian vaksin.

Banyak perkara yang berlaku selepas divaksin, sama ada berkaitan atau tidak, dilonggokkan sekali bersama sama. Seringkali insert vaccine yang disertakan(penerangan dalam kertas yang menceritakan tentang vaksin) digunakan sebagai hujah kenapa vaksin itu adalah merbahaya.

Perkara yang sering diutarakan adalah AEFI(Adverse Event Following Immunization). Perasan tak ianya EVENT(perkara yang berlaku) bukannya EFFECT(kesan). Namun semua perkara juga terselit sekali dengan AEFI walaupun ianya tidak tepat mahupon benar.

Perkara yang boleh berlaku dapat dikategorikan kepada 3 jenis. Perkara ini juga diambil kira dengan pengawasan dan pemerhatian yang sama, tidak kira ianya berkenaan vaksin, ubat atau rawatan perubatan yang diterima.

1) SIDE EFFECT/ KESAN SAMPINGAN

-ianya adalah perkara2 yang berlaku yang sudah diketahui, dijangka dan juga memang selalu berlaku. Ianya merupakan salah satu kesan akibat pengambilan vaksin/ubat/rawatan itu sendiri.

Contohnya kalau anda mengambil ubat untuk penyakit TB, iaitu Rifampicin, ianya dapat menukar warna air kencing anda kepada warna oren! Jangan risau ianya tidak memudaratkan dan hanyalah salah satu kesan sampingan. Kalau tak ambil, tiada air kencing bertukar warna.

Sama jugak selepas pemberian vaksin, lokasi dimana vaksin itu disuntik boleh bengkak atau menjadi kemerah merahan. Memang kita jangka(expect) untuk ianya berlaku.

Untuk perkara2 seperti ini, tiada langkah lanjut atau rawatan/ubat spesifik kita beri sebab kesan2 seperti ini tidak memudaratkan dan tidak berpanjangan

2) ADVERSE REACTION/ REAKSI BURUK

-perkara ini pula jarang berlaku tapi kita tetap mengambil kira. Majoriti kes adalah disebabkan reaksi tubuh badan atau sistem imun kepada vaksin/ubat/rawatan yang diberikan.

Contohnya ubat antibiotik Penicilin secara tiba2 menyebabkan kegatalan yang teruk. Ianya merupakan reaksi kepada ubatan paling common sekali dialami oleh pesakit. Sebab itu sebelom pemberian kita akan bertanya, adakah pesakit pernah ada sejarah mengalami apa2 reaksi kepada sesetengah perkara.

Satu lagi contoh adalah selepas divaksin, anak akan mengalami demam. Tetapi tidak semua kanak2 yg diberikan vaksin akan mengalami demam. Kita tetap mengambil kira sekiranya ianya berlaku dan membekalkan ubat demam seperti Panadol contohnya yang boleh diberikan andai ada demam tersebut.

3) ADVERSE EVENT/ PERKARA BURUK

-perkara ini yang sering dicanangkan sebagai AEFI oleh pelbagai pihak walaupon ianya TIADA KAITAN langsung dengan pemberian vaksin tersebut.

Perkara ini adalah senarai apa yang telah berlaku semasa kajian klinikal keatas vaksin tersebut(apa orang report selepas diberi vaksin) TIDAK KIRA sama ada ianya berkaitan dengan itu vaksin atau tidak. Ianya turut mengambil kira EVENTS(perkara2 yang berlaku) semasa post marketing surveillance(dijual dan digunakan kepada masyarakat umum). Sama juga tidak kesah ada kaitan dgn vaksin atau tidak, ianya tetap perlu disenaraikan.

Ini adalah kerana vaccine insert adalah sejenis naskah legality(perundangan) yang DIWAJIBKAN oleh pihak berkuasa dalam semua vaksin/ubat/rawatan. Walaupon ianya tiada kaitan, selagi ianya tetap berlaku selepas penerimaan, akan masuk senarai.

Sebab itu anda boleh melihat Autism disenaraikan sebagai salah satu ADVERSE EVENT dalam insert vaksin Tripedia tetapi dalam senarai yang sama, terdapat juga drowning(mati lemas) dan juga motor vehicle accident(kemalangan jalan raya) turut disertakan dalam insert yang sama. Ini kerana SEMUA perkara itu berlaku selepas seseorang itu menerima vaksin.

Seeloknya dapatkan penilaian mereka yang bertauliah tidak kira apa2 jenis perkara yang berlaku selepas penerimaan vaksin. InsyaAllah dipermudahkan.

Ini page insert vaksin Tripedia page 3. Page 4 pula disertakan kajian dibawah ini.


VAKSIN MENYEBABKAN MUKA KANAK-KANAK LUMPUH. BETUL KE????

Ini adalah salah satu post yg telah menular di media sosial tahun lepas. Nampaknya ia telah mengalami diviralkan semula tahun ini. Ibu asuhan tersebut mengatakan bahawa adanya kaitan di antara suntikan vaksin semasa selsema dengan komplikasi yang dihadapi oleh kanak-kanak dalam gambar itu sekarang.

Tetapi seperti biasa penjelasan yang diberikan hanya samar-samar dan lebih kepada pendapat persendirian.

Ikuti penjelasan kami di bawah selepas post daripada ibu tersebut

Lagi dan lagi kes AEFI melibatkan kerosakan sistem saraf bayi.

“Anak asuhan saya telah mendapatkan suntikan vaksin di klinik desa kpg melayu subang.

Semasa mengambil suntikan vaksin tu dia baru baik dari selsema tapi tidak sepenuh nya. Pada sebelah petang bila dia menangis saye perasan mulut nya senget sebelah tapi saya tidak beritahu ibu nya.

Saya beranggapan dia sengaja buat mulut mcm tu…tapi keesokkan hari mulut nya tetap mcm tu…bila ibu nya pulang kerja dan ambil dia saya pun beritahu keadaan mulut anak nya..sebelah malam ibu nya bawa ke klinik untuk rawatan.

Doktor beritahu berkemungkinan semasa suntikan jarum terkena urat saraf membuatkan ia bengkak..sbb sepatut nya vaksin untuk umur setahun di suntik pada paha bukan bahu..tetapi anak asuhan saya telah di suntik di bahu.

Doktor klinik telah meminta ibu anak asuhan saya merujuk ke pakar hospital…menurut pakar saraf anak asuhan saya telah bengkak dan tak berfungsi.

Punca nya bukan disebabkan suntikan vaksin tetapi sebab semasa ambil suntikan kanak2 tidak betul2 sihat..dan masih ada sisa kuman dalam salur urat, dan apabila mendapat suntikan vaksin, ia telah menyebabkan kuman2 tersebut terkurung dalam salur urat.

Dan ia menyebabkan bengkak. Ada sesetengah nya kekal, tapi tak kurang juga yg akan baik sepenuhnya. Mulut anak asuhan saya senget dan bengkak seperti orang yg kene stroke. Semoga RAISSYA cepat pulih.”

Admin: Mohon doakan adik Raisya cepat sembuh.——————————————————******PENJELASAN KAMI*******

Post yang viral seperti ini sudah tentu akan menyebabkan ibubapa yang mempunyai anak2 kecil ketakutan dan menaruh syak terhadap vaksin. Malah mungkin ada yang terus menolak vaksin dari diberikan kepada anak mereka.

Kami ingin menerangkan beberapa perkara berkenaan perkara ini:

Jika dilihat sekali imbas kanak-kanak itu lumpuh pada wajah sebelah kiri seakan-akan stroke (angin ahmar). Ia melibatkan masalah pada saluran darah di bahagian otak hingga menyebabkan kurangnya bekalan darah di bahagian otak yg terlibat lalu menyebabkan kelumpuhan.

Tetapi kanak2 sangat jarang untuk kena stroke!

Ada penyebab lain yang boleh mengakibatkan keadaan seperti itu iaitu penyakit Bell’s palsy dan sindrom Ramsay Hunt. Kedua-dua penyakit ini adalah disebabkan oleh pembengkakkan pada saluran saraf di bahagian muka. Apabila saraf tersebut terlalu membengkak ia akan menyebabkan fungsinya terjejas lalu mengakibatkan otot muka lumpuh.

Bagi isu kanak-kanak ini, bukti dari pengamatan foto-fotonya jelas menunjukkan bahawa ia disebabkan Bell’s palsy, bukan stroke. Ia boleh dibezakan dengan kemampuan pesakit menggerakkan otot pada bahagian dahi sebelah kiri sahaja. Gambar itu menunjukkan kanak-kanak itu mampu mengerutkan dahinya sebelah kanan sahaja. Sebelah kiri dahinya berada dalam keadaan natural sama seperti bahagian mulut kirinya.

Gambar muka adik yang mengalami kelumpuhan bahagian kiri muka

Gambar ini menunjukkan bell’s palsy yang tipikal. Otot dahi bahagian sebelah kiri masih boleh berkerut.

Bell’s palsy selalunya berlaku apabila seseorang itu menghidapi selsema. Para saintis percaya bahawa virus yang menyebabkan selsema itulah yang menyebabkan pembengkakkan pada saraf di bahagian muka.

Sama seperti yang diceritakan oleh ibu/pengasuh di atas. Kanak-kanak tersebut telah mempunyai simptom selsema terlebih dahulu sebelum divaksin. Oleh itu, virus daripada selesema itulah yang menyebabkan pembengkakkan pada saraf muka, dan bukannya dari vaksin. Ini juga disokong oleh fakta bahawa vaksin bagi kanak-kanak di Malaysia tidak mengandungi vaksin bagi virus selesema.

Berita baiknya ialah, Bell’s palsy adalah satu keadaan sementara sahaja dan penghidapnya boleh pulih dalam masa 3 hingga 9 bulan rawatan moden.

Bayi yang selesema boleh sahaja menerima suntikan vaksin sepertia mana bayi-bayi yang sihat. Ia bukanlah satu larangan. Yang menjadi larangan ialah pemberian vaksin kepada mereka yang:

demam yang tinggi: 38.5 darjah celciusmereka yang mempunyai sistem imunisasi yang rendahIbu mengandung (dilarang memberi vaksin yang mengandungi kuman yang dilemahkan)dan beberapa faktor yang lain

Selalunya suntikan pada bahagian bahu ini adalah untuk BCG. Ini supaya parut BCG itu jelas dan senang untuk dilihat. Tambahan lagi, suntikan BCG hanya dibuat dibawah kulit sahaja. Tidak dicucuk sehingga ke dalam otot.

Berbeza dengan vaksin lain yang disuntik terus ke dalam otot. Dalam perkara ini, doktor akan memilih otot yang besar ketika pemberian vaksin. Sebab itu kita memilih paha sebab ototnya besar dan mampu menerima vaksin dengan kadar yang banyak.

Perlu dijelaskan di sini pemberian vaksin pada otot-otot lain seperti bahu (juga ada otot yang besar dipanggil deltoid) tidaklah salah. Yang penting ia disuntik terus ke dalam otot. Maka suntikan vaksin di bahagian bahu tidakklah menyebabkan bengkak pada saraf di bahagian muka.

– Sebelum ini kanak-kanak tersebut dijangkiti virus yang menyebabkan selesema– Selesema itu pula membuatkan saraf pada bahgian muka membengkak dan membuatkan ianya tidak berfungsi. Keadaan ini dinamakan Bell’s palsy– Ini menjelaskan isu otot mukanya yang lumpuh– Belum ada kajian atau bukti yang menunjukkan ia boleh disebabkan vaksin. Sebab kelumpuhan ini juga sering berlaku pada orang dewasa walaupun mereka tidak menerima vaksin pada waktu yang terdekat

Setakat ini, tidak ada bukti atau kajian yang menunjukkan vaksin boleh menyebabkan kelumpuhan pada wajah seperti yang dialami oleh kanak-kanak itu. Tanpa membuat diagnosa secara langsung, buat masa ini kami membuat kesimpulan bahawa keadaaan beliau disebabkan oleh selesema yang baru sahaja dihidapinya.


Siri Asas Kapal Terbang 1: Bagaimana Juruterbang Mengemudi Pesawat Pada Laluannya?

Pernah terfikir bagaimana kapal terbang dikendalikan? Bagaimana juruterbang mengemudi pesawatnya dari Lapangan Terbang Antarabangsa Kuala Lumpur hingga ke Kota Kinabalu, contohnya? Apakah mereka menggunakan aplikasi GPS seperti WAZE dan Google Maps?

Sebenarnya, ‘navigation’ (pengemudian) pesawat telah mengalami perubahan-perubahannya, sesuai zaman yang berubah. Biarpun usia industri penerbangan ini relatifnya agak muda (kira-kira 100 tahun lebih), teknologinya berkembang dengan agak pesat.

Sebelum dunia penerbangan diperkenalkan dengan sistem yang moden, para juruterbang secara umumnya menggunakan ‘pilotage navigation’ dan ‘dead reckoning’.

‘Pilotage’ adalah kaedah pengemudian menggunakan mata kasar. Juruterbang akan menggunakan ‘landmark’ pada tempat destinasi seperti aliran sungai, jalanraya, mercu tanda yang dikenali, dan sebagainya. Ianya memerlukan kemahiran yang baik pada mengenalpasti persekitaran laluan, sepanjang menuju ke destinasi.

‘Dead Reckoning’ pula adalah kaedah yang hampir serupa dengan pilotage, tetapi ditambah dengan menggunakan radas seperti peta, jam, dan juga kompas.Pengiraan terhadap ralat kompas (kerana selalunya kompas akan menunjukkan utara magnet, bukan utara bumi) akan dibuat. Ia juga akan menggunakan maklumat-maklumat yang ada seperti kelembapan udara dan arah angin untuk menentukan laluan.

Kini, dunia penerbangan sudah menggunakan teknologi-teknologi yang canggih untuk pengemudian. Yang terkini ialah GPS, yang mana ianya menggunakan sistem satelit dan mampu mengurangkan ralat teknikal dengan drastik (walaupun tidak sepenuhnya).

Kaedah penerbangan menggunakan instrument-instrumen pengemudian ini digelar ‘blind flying’ di mana juruterbang tidak lagi memerlukan kepada melihat secara visual akan keadaan di luar secara seratus peratus.

Antara sistem pengemudian yang paling digunakan secara meluas hari ini ialah sistem VOR (VHF Omnidirectional Range). Sistem ini menggunakan antenna daripada badan pesawat (selalunya pada bahagian ‘vertical stabilizer’).

Antenna ini akan memancarkan gelombang (wave) kepada penerimanya di stesyen-stesyen VOR berdekatan laluan penerbangan pesawat. Ini dilakukan pada frekuensi pengemudian VHF (Very High Frequency).

Gelombang yang diterima stesyen VOR ini akan dipantulkan kembali kepada pesawat, lalu pesawat mendapat ‘arah’ penerbangannya.

Di seluruh dunia terdapat kira-kira 3000 stesyen-stesyen VOR.

Stesyen VOR di Upper Table Rock di Jackson County, Oregon, Amerika Syarikat.

Sebelum memulakan penerbangan, juruterbang akan memasukkan maklumat penerbangan pada sistem komputer-secara tipikalnya FMC (Flight Management Computer) untuk pesawat jenis Boeing 737-800.

Komputer ini akan menentukan ‘waypoint’ yang mana ‘waypoint’ ini adalah kedudukan stesyen-stesyen VOR sepanjang laluan pesawat. Pesawat akan secara ‘taat’nya mengikuti laluan waypoint-waypoint ini sehingga tiba ke destinasinya.

Ini bermakna, setiap lapangan terbang mempunyai waypoint-nya yang tersendiri. (Jika anda masih ingat kes penerbangan MH370 dahulu banyak disebutkan mengenai waypoint IGARI dan dan VAMPI, contohnya. IGARI dan VAMPI adalah antara kedudukan waypoint pada laluan penerbangannya.).

waypoint IGARI dan VAMPI

Pada kokpit pesawat-pesawat moden terdapat instrumen-instrumen pengemudian yang akan menunjukkan maklumat-maklumat yang penting bagi para juruterbang.

VOR akan menjadikan juruterbang akan dapat melihat ‘headings’ (tujuan) pada laluannya. Headings ini akan dipaparkan pada instrumen yang berkaitan, untuk memudahkan tugas seorang juruterbang.

Contoh Instrumen kokpit Boeing 737-800

VOR adalah antara contoh radas moden yang digunakan pesawat-pesawat masakini. Terdapat juga GPS (yang lebih canggih), ADF (yang agak terkebelakang) dan sebagainya.

Semuanya demi memberikan kemudahan pada juruterbang dalam pengemudiannya. Dan juga memastikan penumpang-penumpang kapal terbang dapat tiba ke destinasi mereka dengan selesa dan selamat


Kes Adik Thaqif: Kenapa doktor potong kaki Thaqif dan kenapa keputusan dapat lambat?

Setelah beberapa bulan berlalu, keputusan berkenaan punca kematian adik Thaqif telah pun keluar. Ia disebabkan jangkitan kuman leptrospirosis yang juga dikenali sebagai kencing tikus. Ia dirumitkan lagi dengan keadaan yang dipanggil sebagai nekrosis kulit iaitu dalam istilah perubatannya dikenali sebagai Purpura Fulminans dan juga pembentukan darah beku mikro(Microthrombi) yang berlaku di seluruh saluran darah.

Pelbagai spekulasi yang dikeluarkan oleh Netizen sebelum ini. Ada yang mengatakan kematian adik Thaqif disebabkan pukulan yang diterima pada kaki adik Thaqif. Disamping itu ada juga yang mengatakan ia disebabkan kuman kusta yang aktif setelah pukulan pada kaki adik thaqif.

Setelah keputusan forensik daripada Kementerian Kesihatan Malaysia dikeluarkan, pelbagai spekulasi lagi dinyatakan oleh Netizen. Sebagai contoh mempersoalkan kenapa kaki Adik Thaqif perlu dipotong sedangkan dia hanya mempunyai jangkitan kuman kencing tikus, kenapa keputusan dapat lambat, kenapa itu dan kenapa ini.

Mari kita kupaskan satu persatu berkenaan apa yang dihadapi oleh adik Thaqif

Adik Thaqif menghidapi penyakit apa sebenarnya?

Kami telah membuat post sebelum ini berkenaan dengan apa yang mungkin di alami oleh adik Thaqif. Iaitu dia mungkin mengalami Disseminated Intravascular Coagulopathy. Ini disebabkan jangkitan kuman yang sangat teruk dan dalam hal ini penyebab kepada perkara tersebut adalah kuman leptospirosis.

Ini bertepatan dengan simptom dan tanda-tanda yang telah dialami oleh adik Thaqif yang diceritakan sendiri oleh Ibunya.

Bengkak pada kaki adik thaqif sangat pelik. Ini kerana ia melibatkan dua belah kaki dan ianya merebak pada bahagian bawah lutut. Seolah-olah berlakunya pendarahan dibawah kulit. Jarang untuk orang pukul pada tapak kaki tapi bengkak sampai naik ke atas. Kemungkinan dia mengalami pendarahan yang teruk disebabkan darah tidak dapat membeku.

Didalam jangkitan kuman yang teruk (severe sepsis) keadaan darah yang tidak dapat membeku boleh berlaku. Ia dinamakan sebagai Disseminated Intravascular coagulopathy. Ketika ini, terdapat kecelaruan di dalam sistem pembekuan darah. Ia menyebabkan penggunaan protein pembekuan darah berlaku di seluruh badan sehingga mana menghasilkan darah beku yang dipanggil sebagai Microthrombi. Setelah mana protein pembekuan habis digunakan, jika adanya pendarahan berlaku di dalam bahagian badan, ianya tidak akan dapat membeku. Hasilnya pesakit akan mempunyai risiko untuk berdarah di seluruh bahagian badan termasuk pada bahagian kaki

Ia merupakan keadaan dimana berlakunya pembekuan darah yang teruk di saluran darah bahagian kulit sehingga menyebabkan kematian saluran darah tersebut. Saluran darah yang mati akan pecah menyebabkan darah daripada dalam saluran darah keluar ke dalam kulit. Perkara tersebut akan menyebabkan kulit kelihatan lebam disebabkan darah yang terkumpul dibawah lapisan kulit. Bahkan ia juga akan menyebabkan kulit di bahagian tersebut mati juga.

Keadaan inilah yang dilihat pada kaki adik Thaqif.

Sangat jarang mereka yang kena jangkitan kuman leptospirosis boleh menyebabkan gangrene pada bahagian kaki. Tetapi ia boleh berlaku dalam DIVC kerana keadaan DIVC boleh menyebabkan sumbatan yang teruk pada saluran darah hingga menyebabkan tiada darah yang disalurkan pada bahagian kaki.

Ini menyebabkan sel pada bahagian kaki mati dan menjadi gangrene. Sel yang telah mati sangat sesuai untuk pembiakan bakteria. Mungkin disebabkan perkara itu doktor yang merawat membuat keputusan untuk membuang kaki yang sudah gangrene dan dijangkiti kuman untuk menyelamatkan nyawa pesakit

Ketika membuat penyiasatan forensik, pelbagai sampel akan diambil dan dihantar pada jabatan kimia mahupun jabatan lain. Perlu diketahui bahawa jabatan tersebut bukan melakukan penyiasatan pada sampel adik Thaqif sahaja tetapi terdapat beratus sampel daripada kes forensik mahupun kes perubatan yang lain.

Malah untuk melihat keadaan samada ia melibatkan trauma ataupun tidak, sampel kulit perlu diambil dan dilihat bawah mikroskop. Jabatan histopatologi iaitu jabatan yang terlibat dalam melihat sampel dibawah mikroskop memang selalunya mengambil masa 2-3 bulan untuk mendapatkan keputusan. Pada ketika ini, ia bukanlah sampel yang ‘urgent’ seperti sampel untuk pengesahan kanser. Maka, untuk sampel tersebut di analisa selama 2- 3 bulan adalah sesuatu yang normal kerana banyak sampel lain yang sedang menunggu gilirannya untuk diperiksa.

Di dalam sampel adik Thaqif mungkin kelihatan microthrombi di dalam saluran darah. Sebab itu, laporan daripada KKM ia menyatakan spesifik tentang kehadiran ‘Microthrombi’.

Kesimpulan yang kami dapat berikan adalah kes tersebut bukanlah disebabkan penderaan yang diterima oleh adik Thaqif tetapi jangkitan kuman leptospirosis yang menyebabkan semua simptom di atas.

Walaubagaimanapun, tidak sepatutnya seseorang kanak-kanak itu didera sedemikian rupa jika benar perkara tersebut berlaku.

Selepas Kementerian Kesihatan Malaysia mengeluarkan keputusan berkenaan kes adik Thaqif, netizen masih mengeluarkan pelbagai spekulasi yang tidak diketahui hujung pangkalnya. Seperti biasa spekulasi hanyalah spekulasi. Kebanyakkan mereka tidak mengetahui apa yang mereka perkatakan.

Kepada keluarga adik Thaqif, kami mengucapkan takziah lagi sekali terhadap pemergian adik Thaqif. Semoga dia menjadi pemberi Syafaat kepada kedua ibubapanya di padang mahsyar kelak.


SUAMI DARAH ‘B’,  ISTERI DARAH ‘A’,  TAPI BAYI DARAH ‘O’. ADAKAH ISTERIKU CURANG?

Suatu petang di sebuah hospital bersalin swasta :

“TAHNIAH! Encik dan isteri mendapat seorang bayi perempuan yang sangat comel. Keputusan darah thyroid dan G6PD normal. Kumpulan darah bayi ialah O positif.”kata doktor pakar perbidanan kepada Encik N dan Puan H.
Kegembiraan menimang cahaya mata sulung serta-merta pudar pada wajah Encik N.

“Darah aku jenis B, darah isteri aku jenis A. Macam mana anak kami boleh darah O pulak?”

Seorang pakar biologi, Karl Landsteiner telah menemui Kumpulan darah ABO dalam tahun 1900. Hasil penemuan ini telah melayakkan beliau menerima hadiah nobel pada tahun 1930.

Kumpulan darah ditentukan oleh faktor genetik melalui 3 jenis gen : A,B,O.
Setiap individu normal akan mempunyai dua salinan daripada setiap gen, satu daripada ibu, satu daripada bapa. Oleh itu, dalam menentukan jenis kumpulan darah, terdapat kebarangkalian untuk mempunyai 6 jenis kombinasi gen yang berbeza : AA, AB, AO, BB, BO dan OO.
(GEN : English=gene. Gen di sini dikaitkan dengan GENETIK. Bukan GENERASI.)

Antara ketiga-tiga gen A, B dan O, gen O adalah ‘recessive’ (tidak dominan). Ini bermaksud kombinasi gen AO akan menghasilkan kumpulan darah A, kombinasi BO akan menghasilkan kumpulan darah B. Darah jenis O hanya akan terhasil daripada kombinasi OO.

Setelah kita faham tentang gen yang dominan pada setiap individu (ayah ATAU ibu), sekarang kita cuba fahami pula tentang kombinasi ini daripada dua individu (ayah DAN ibu).

Katakan:
Darah ibu ialah jenis A dengan kombinasi AO.
Darah bapa ialah jenis B dengan kombinasi BO.
Kombinasi gen yang mungkin terhasil daripada ibu DAN ayah ialah: AO, AB, BO, OO.
(Gen dari ibu di sebelah kiri, gen dari ayah di sebelah kanan)
Dengan memahami bahawa gen A dan B lebih dominan daripada gen O, maka kombinasi yang berbeza akan menghasilkan kumpulan darah yang berbeza :
AO = Darah jenis A.
AB = Darah jenis AB (A dan B sama-sama dominan).
BO = Darah jenis B.
OO = Darah jenis O.
Ini bermaksud, anak-anak Encik N dan Puan H boleh mempunyai salah satu daripada jenis kumpulan darah di atas.

Situasi ke-2 dan ke-3 di bawah masih menunjukkan ibu mempunyai darah A dan bapa darah B.
Tetapi dengan kombinasi gen yang berbeza.

Situasi kedua :
Darah ibu : jenis A dengan kombinasi AA.
Darah bapa : jenis B dengan kombinasi BB.
Kombinasi gen yang mungkin terhasil daripada ibu DAN ayah ialah: AB, AB, AB, AB.
Maka, bayi akan mempunyai kumpulan darah AB sahaja.

Situasi ketiga:
Darah ibu : jenis A dengan kombinasi AA.
Darah bapa : jenis B dengan kombinasi BO.
Kombinasi gen yang mungkin terhasil daripada ibu DAN ayah ialah: AB, AB, AO, AO
Maka, bayi boleh mempunyai kumpulan darah AB atau A sahaja.

Ini adalah jenis kombinasi genetik yang mungkin terhasil. Seseorang itu masih mempunyai kebarangkalian utk mendapat anak berdarah O. Walaupun ibu bapanya mempunyai darah A dan B

Kesimpulannya :
Isteri Encik N tidak curang .
Bayi mereka mempunyai kombinasi gen OO.

Jangan pening ya … ABO, ABC, DEF, GHI……

Admin : Nigella sativa


Adakah Vaksin menyebabkan Autism?

Ramai daripada ibubapa yang menolak vaksin kerana mereka percaya bahawa vaksin boleh menyebabkan beberapa komplikasi kepada anak mereka. Salah satu komplikasi yang popular dikalangan mereka yang menolak vaksin adalah mereka percaya bahawa vaksin boleh menyebabkan penyakit AUTISM.

Penyakit Autism merupakan masalah yang bermula pada kanak-kanak terutamanya yang berumur satu tahun. Ia melibatkan masalah interaksi sosial, masalah berkomunikasi, masalah dalam aktiviti seharian dan beberapa karakter lagi.

Selalunya kanak-kanak ini akan lambat bercakap, tidak pandai begaul dengan kawan-kawan, selalu bermain seorang diri, bermain dengan cara yang pelik, selalu melakukan sesuatu aktiviti berulang-ulang kali, tidak pandai menyesuaikan diri dengan kawan-kawan dan beberapa simptom lagi. Ia menjadi kerisauan kepada ibubapa yang mempunyai anak yang autism kerana mereka susah bercampur dengan masyarakat ketika dewasa nanti

Pada 1998, khabar angin yang mengatakan vaksin boleh menyebabkan Autism telah tersebar. Ia berlaku apabila satu pasukan saintis yang diketuai oleh Dr Andrew Wakefield telah membuat kajian berkenaan masalah usus dan perkembangan kanak-kanak.

Seorang doktor iaitu Andrew Wakefield berserta pasukannya membuat satu kajian berkenaan kaitan antara Vaksin 3 serangkai MMR(measles, mumps, rubella) dengan masalah usus serta perkembangan kanak-kanak

Di dalam kajian tersebut, ia melibatkan jumlah sampel yang sedikit iaitu 12 orang kanak-kanak sahaja. Kesemua kanak-kanak itu telah mengalami perkembangan mental yang berkurangan atau dikenali sebagai ‘regression of behaviour’.

Kajian ini tidak dilakukan secara berterusan. Ia dilakukan sekejap sahaja iaitu kanak-kanak itu dipanggil berserta ibubapa mereka, sejarah pesakit diambil dan sampel usus diambil. Selepas itu, kanak-kanak itu dibenarkan balik.

Keputusan daripada kajian itu menyatakan:

“Kami mendapati kanak-kanak ini mempunyai masalah enterocilitis yang kronik dan ia mungkin mempunyai kaitan dengan masalah neuropsikiatriknya. Kebanyakkan kes yang dikaji,  masalah mentalnya bermula selepas pemberian vaksin 3 serangkai MMR. Kajian yang berterusan perlu dibuat untuk mengesahkan kaitan diantara masalah mental tersebut dengan vaksin MMR”

Walaupun dalam kajian ini menyebut vaksin 3 serangkai mungkin menyebabkan masalah mental tersebut, tetapi ramai daripada ibubapa yang pukul rata bahawa semua vaksin menyebabkan autism.

Ada beberapa perkara yang menjadikan kajian ini sangat lemah untuk diterima pakai:

1) Menggunakan sampel yang sedikit iaitu sebanyak 12 orang. Apabila kita menggunakan sample manusia yang sedikit, maka keputusan yang dihasilkan tidak begitu tepat. Disamping itu, pengambilan sampel pun sangat selektif iaitu hanya kanak-kanak yang mempunyai masalah mental dan telah divaksin sahaja yang diambil.

2) Dalam kajian ini mereka menggunakan kaedah Qualitative study. Iaitu mereka akan membincangkan setiap satu pesakit itu secara spesifik. Ia lebih kepada kualiti sampel bukan kauntiti sampel. Mungkin sebab itu mereka menggunakan jumlah sampel yang sedikit.

Tetapi kajian kualitatif seperti ini adalah lebih sesuai untuk pesakit-pesakit yang jarang ditemui. Jika kita ingin memberi kesimpulan ke atas satu populasi, maka kajian yang berasaskan Kuantitatif adalah lebih tepat dan boleh diterima pakai.

3) Dalam kes ini, disebabkan kesemua pesakit tersebut diberi vaksin dan masalah perkembangan mental selalu kelihatan pada umur 1 tahun lebih, maka kebanyakkan ibubapa mengaitkan vaksin dengan masalah perkembangan anak mereka

Bagi saya, kajian tersebut berat sebelah kerana kesemua sampel kajian terdiri daripada kanak-kanak yang telah divaksin dan mempunyai masalah perkembangan mental

Ia juga menggunakan cara kajian yang tidak tepat untuk digunakan ke atas seluruh masyarakat iaitu kajian secara kualitatif. Sepatutnya kajian seperti ini dilakukan secara kuantitatif kerana vaksin digunakan secara menyeluruh oleh masyarakat kita.

Pada 1998, ketakutan masyarakat kepada vaksin bermula apabila Dr Andrew Wakefield membuat sidang akhbar berkenaan kajian yang dilakukan oleh pasukan dia. Pada akhir sidang akhbar tersebut dengan jelasnya Andrew mencadangkan kepada ibubapa untuk mengelakkan vaksin 3 serangkai yang mungkin menyebabkan masalah perkembangan. Disamping itu, dia juga mencadangkan penggunaan  vaksin yang mempunyai satu virus sahaja(monovalent vaccine).

Pada saat itulah, ketakutan pada vaksin mula menular dalam masyarakat. Media menyebarkan berita ini keseluruh pelusuk eropah pada ketika itu dan membuatkan kadar pemvaksinan menjunam turun drpd 90% kepada 80%. Ini menyebabkan wabak measles meningkat di eropah

Sebelum Dr Andrew menjalankan kajian berkenaan vaksin 3 serangkai pada tahun 1998, dia telah mencipta satu vaksin measles(monovalent) dan mempatentkan vaksin tersebut.

Tidak dapat tidak, ini menunjukkan bahawa Dr Andrew Wakefield mempunyai konflik berkepentingan(Conflict of interest) yang sangat besar. Iaitu setelah kajian tersebut dan sidang akhbar dijalankan, dia ada mencadangkan penggunaan monovalent measles vaccine iaitu vaksin yang dia sendiri cipta.

Sangat jelas tujuannya untuk mengaut keuntungan drpd kajian yang dijalankan. Tetapi malangnya kajian tersebut sangat lemah dan tidak boleh diterima pakai

Salah satu negara yang telah memulaukan vaksin 3 serangkai adalah Jepun dan mereka menggantikannya kepada single measles vaksin. Setelah beberapa tahun Jepun tidak menggunakan vaksin 3 serangkai MMR, data diambil untuk melihat kadar penambahan pesakit autism.

Daripada kajian tersebut ia menunjukkan pesakit autism semakin bertambah walaupun vaksin yang diberi itu bukanlah vaksin MMR.

Kesimpulannya, tiada kaitan antara vaksin MMR dengan penyakit autism

Ini link berkenaan kajian tersebut:

Sudah banyak kajian yang menggunakan data yang relevan, jumlah sample yang banyak, serta sampel yg rawak menunjukkan bahawa tiadanya kaitan antara vaksin dengan autism.

Sebagai contoh dalam kajian ini:

Jumlah sample ataupun peserta yang menyertai kajian ini adalah melebih 1 juta orang. Jika hendak dibandingkan dgn kajian Dr Andrew Wakefield, sudah tentu kajian ini lebih relevan dan mempunyai tahap pembuktian yang lebih tinggi.

Ini adalah isi utama yang ingin diketengahkan daripada kajian tersebut

Kesimpulan yang kami buat adalah sama seperti para pengkaji diluar sana iaitu vaksin tidak terbukti menyebabkan penyakit autism seperti yang digembar-gemburkan oleh mereka yang menolak vaksin


Senaman lidah boleh elakkan penyakit Alzheimer. Betul ke?

Viral satu mesej di whatapps dan facebook yang mengatakan senaman lidah boleh mengelakkan penyakit Alzheimer. Tapi betul ke?

Kami telah melakukan penyiasatan berkenaan perkara ini. Ternyata ia merupakan khabar angin ataupun tips yang dikongsikan daripada luar negara. Anda boleh rujuk link ini. Tongue Exercise For Alzheimer’s

Di dalam link tersebut, terdapat satu laman web yang berkongsi cara-cara senaman lidah untuk mengelakkan daripada menghidapi penyakit Alzheimer. Ia adalah mempunyai persamaan yang ketara di antara 2 post tersebut.

Kenyataan ini daripada web tersebut.

Each morning when you wash your face in front of a mirror, begin with the exercise from shrinking & thus achieve a healthier body. Begin with exercise as: STICK OUT YOUR TONGUE & MOVE IT TO THE RIGHT THEN TO THE LEFT FOR 10 TIMES. THEN DO IT FROM LEFT TO RIGHT 10 TIMES. Do it daily. Within a year there will be improvements in your Brain Retention. Your mind will be fresh & Also you will see improvements in far sightedness, giddiness, improve wellness, digestion & absorption, and flu/cold. You will be stronger & more agile

Kenyataan ini pula daripada post yang viral di Malaysia

Gerakannya sangat mudah.Setiap pagi selepas membasuh muka,

1. JULURKAN LIDAH dan MENARIK KEMBALI sebanyak 10X,Seterusnya

2. JULURKAN LIDAH lalu digerakan ke kanan dan kiri sebanyak 10X,

Sejak itu aku melakukan senaman lidah ini setiap hari berterusan utk melihat hasilnya.Hasil dari Rawatan gerakan Senaman Lidah ini telah menghasilkan :

Otak menjadi lebih pintar dan cergas, rabun jauh semakin kurang, kepala tidak pening lagi, masalah penghadaman semakin baik, Mudah penat dan lain2 penyakit yang selama ini yg ku hidapi semakin berkurangan, badan menjadi lebih cergas

Kita lihat bahawa artikel itu hanyalah diterjemahkan ke dalam bahasa melayu tanpa melihat sumbernya adakah ia benar ataupun tidak.

Bahasa mudah bagi orang biasa adalah penyakit Nyanyok. Mudah lupa. Tidak ingat nama orang yang selalu berada disampingnya, Tidak boleh menghabiskan kerja yang selalu diperbuat olehnya.

Keadaan ini disebabkan degredasi pada bahagian saraf terutamanya pada bahagian otak yang menyebabkan kebolehan kognitif dan sikap seseorang terjejas. Ia adalah pesakit yang tidak boleh diubati dan akan berterusan menjadi semakin teruk.

Para saintis dan pengkaji masih tidak menemukan punca utama penyakit Alzheimer. Tetapi mereka menemukan faktor risiko bagi mereka yang boleh menghadapi penyakit ini iaitu

Umur yang bertambahSejarah keluarga yang mempunyai penyakit AlzheimerObesitiPenyakit DiabetesDarah tinggiKecederaan di otakMereka yang tidak bersenam

Faktor risiko ini dikatakan menjadi penyebab kepada peningkatan beberapa kompaun di dalam otak yang akan merosakkan sistem saraf itu sendiri. Kajian pada penghidap Alzheimer yang telah meninggal dunia telah pun dibuat sekian lama. Otak mereka diambil dan dilihat dibawah mikroskop. Kelihatan disitu kehadiran kompaun yang dipanggil sebagai Protein Tau dan juga plak beta amyloid. Kompaun ini disyaki menjadi punca degradasi saraf di bahagian otak yang berakhir dengan penyakit Alzheimer.

Disamping itu, para saintis juga menyatakan kehadiran radikal bebas yang tinggi juga menyebabkan kerosakan pada neuron di dalam otak

Satu kajian pada tahun 2010 yang menggabungkan beberapa kajian yang lain telah menemukan bahawa bersenam mampu mengurangkan risiko untuk menghidapi Alzheimer. Walaupun majoriti daripada kajian ini adalah kajian terhadap haiwan, tetapi ia menunjukkan perbezaan yang ketara diantara haiwan yang bersenam dengan haiwan yang kurang bersenam. Otak haiwan yang tidak bersenam mengandungi kompaun tau protein dan beta amyloid yang banyak berbanding dengan otak haiwan yang bersenam. Malah satu kompaun yang baik untuk otak iaitu Neurotrophins juga didapati tinggi dalam haiwan yang bersenam.

Ini menunjukkan bahawa mereka yang bersenam mungkin boleh mengurangkan risiko untuk menghidapi penyakit Alzheimer.

Sejak daripada kajian ini keluar lah, baru viral berkenaan senaman lidah boleh merawat ataupun mengelakkan penyakit Alzheimer. Nampak ramai orang yang salah tafsir kajian tersebut

Tiada kajian yang mengatakan hanya senaman lidah sahaja boleh mengelakkan penyakit Alzheimer. Malah dalam kajian yang saya rujuk di atas, tikus-tikus tersebut disuruh untuk bersenam secara keseluruhan iaitu dengan berlari. Bukan hanya dengan menggerakkan lidah mereka.

Kesimpulan yang mengatakan senaman lidah boleh membantu penyakit Alzheimer adalah sesuatu yang tidak berasas. Malah dalam seharian kita memang akan menggerakkan lidah ketika bercakap

Walaupun kajian berkenaan senaman boleh mengelakkan penyakit Alzheimer masih pada peringkat haiwan lagi, tetapi ia masih memberi manfaat yang besar kepada kita. Ini kerana dengan senaman akan mengurangkan faktor risiko alzheimer yang lain seperti kencing manis dan darah tinggi. Bahkan, kajian juga menunjukkan senaman mampu mengurangkan radikal bebas dan seterusnya mungkin mengurangkan kebarangkalian saraf otak dirosakkan oleh radikal bebas tersebut. Jadi, buatlah senaman untuk mengelakkan Alzheimer dan juga penyakit kronik yang lain.

Rujukan:Radak Z, Hart N, Sarga L, Koltai E, Atalay M, Ohno H, Boldogh I. Exercise plays a preventive role against Alzheimer’s disease.J Alzheimers Dis. 2010;20(3):777-83. doi: 10.3233/JAD-2010-091531.


Parlimen Perancis hari ini mengumumkan VAKSIN ADALAH WAJIB bagi kanak-kanak

Ibubapa di perancis diwajibkan oleh kerajaan mereka untuk pemberian vaksin bagi melindungi daripada 11 penyakit berjangkit bermula daripada tahun hadapan

Rancangan itu telah diumumkan oleh Perdana Menteri Perancis iaitu Edouard Philipp ketika di dalam parlimen hari ini, lapor Le Figaro

Pada bulan lepas, Menteri kesihatan Perancis iaitu Agnes Buzyn ada menyatakan perancangan mereka dalam mewajibkan penggunaan vaksin tersebut. Ini kerana daripada tahun 2008 ke 2016, telah terdapat sebanyak 24,000 kes measles yang berlaku dan 10 daripadanya menyebabkan kematian. Ini menyebabkan pihak mereka mengambil berat terhadap perkara ini.

“Pada hari ini, hanya pemberian vaksin yang mengelakkan 3 penyakit(Diptheria, tetanus, polio) sahaja yang diwajibkan. Ini akan mendedahkan masalah kesihatan kepada masyarakat jika tiada perancangan,” Kata Buzyn.

“Hari ini juga, dalam perancis, penyakit measles telah wujud semula. Kita tidak boleh bertoleransi lagi apabila 10 kanak-kanak telah mati sejak 2008 disebabkan measles. Disebabkan vaksin untuk mengelakkan measles ini tidak diwajibkan, maka hanya 75 peratus daripada kanak-kanak di perancis mengambil vaksin tersebut sedangkan untuk mengelak wabak besar daripada berlaku sepatutnya jumlah liputan kanak-kanak yang divaksin adalah 95 peratus. Kita juga ada masalah yang sama dengan meningitis(jangkitan kuman pada selaput otak).” kata Buzyn lagi

Di dalam satu kajian pada 65,819 orang yang melibatkan 67 negara pada tahun lepas, Perancis adalah negara yang paling ramai mempunyai rakyat yang skeptik tentang keselamatan vaksin. Survey itu mendapati 41 peratus daripada responden di Perancis tidak bersetuju dengan kenyataan ” Vaksin adalah selamat”.

Ketakutan pada vaksin menjadi teruk pada tahun 1998 apabila, Dr Andrew Wakefield menghasilkan satu kajian yang tidak beretika. Kajian tersebut telah diterbitkan dalam journal The Lancet pada tahun 1998 dan telah mendapat perhatian seluruh masyarakat dunia. Dia menyatakan wujudnya kaitan di antara vaksin measles, mumps dan rubella(MMR) dengan penyakit autism pada kanak-kanak. Selepas daripada penguguman tersebut, masyarakat dunia menjadi skeptik dan risau apabila pemberian vaksin MMR diberikan pada anak mereka.

Pada hari ini, kajian yang menyeluruh telah dibuat pada vaksin dan mendapat ia bukan penyebab kepada penyakit Autism yang ditakuti sebelum ini.

Dr Andrew Wakefield telah pun ditarik lesennya sebagai doktor di UK selepas disahkan bersalah dan tidak beretika ketika mana kajian itu dijalankan dan kajiannya telah pun ditarik balik oleh journal The Lancet.